ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΖ**΄**

Παρασκευή 18 Ιουλίου 2025

Αθήνα, σήμερα στις 18 Ιουλίου, ημέρα Παρασκευή και ώρα 09.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΣΤ΄ συνεδριάσεώς του, της Πέμπτης 17 Ιουλίου 2025 σε ό,τι αφορά την ψήφιση στο σύνολο του σχεδίου νόμου: «Αναβάθμιση της ασφάλειας των σιδηροδρόμων, αξιολόγηση προσωπικού σιδηροδρόμων, ενίσχυση εποπτείας σιδηροδρομικού δικτύου, οργανωτική ενίσχυση της Ρυθμιστικής Αρχής Σιδηροδρόμων, του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών και της εταιρείας Σιδηρόδρομοι Ελλάδος Μονοπρόσωπη Α.Ε. και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

 (Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Ο Βουλευτής Β΄ Θεσσαλονίκης της K.O. «ΝΕΑ ΔΗΜΟΚΡΑΤΙΑ» κ. Θεόδωρος Καράογλου κατέθεσε αναφορά προς τον Υπουργό Υποδομών & Μεταφορών, με την οποία η Ομοσπονδία Φορτηγών Αυτοκινητιστών Ελλάδος, με επιστολή της επισημαίνει σημαντικά ζητήματα που απασχολούν τον κλάδο και ζητά την επίλυσή τους για την ανάπτυξη και ασφάλεια των οδικών μεταφορών.

Ο Βουλευτής Λακωνίας της K.O. «ΝΕΑ ΔΗΜΟΚΡΑΤΙΑ» κ. Νεοκλής Κρητικός κατέθεσε αναφορά προς τον Υπουργό Δικαιοσύνης, με την οποία ο Σύλλογος Δικαστικών Υπαλλήλων Σπάρτης, με υπόμνημά του αιτείται την άμεση ανάληψη ενεργειών, για την κάλυψη του συνόλου των κενών θέσεων τόσο στο Πρωτοδικείο, όσο και στην Εισαγγελία Πρωτοδικών του Νομού Λακωνίας.

Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κυρία Χριστίνα Αλεξοπούλου κατέθεσε αναφορά προς τον Υπουργό Δικαιοσύνης με την οποία ο Συμβολαιογραφικός Σύλλογος Εφετείου Πατρών, με υπόμνημά του ζητά να επανεξεταστούν προτεινόμενες διατάξεις νόμου που αφορούν στον Κώδικα Πολιτικής Δικονομίας, αρμοδιότητας του Υπουργείου Δικαιοσύνης και αιτείται απάντησης.

Η Βουλευτής Εύβοιας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Αικατερίνη Καζάνη κατέθεσε αναφορά προς τους Υπουργούς Ανάπτυξης, Τουρισμού και Ναυτιλίας & Νησιωτικής Πολιτικής, με την οποία ο Εμπορικός Σύλλογος Ροβιών Νομού Εύβοιας, με επιστολή του εκφράζει την έντονη διαμαρτυρία της τοπικής επιχειρηματικής κοινότητας, για τον αδικαιολόγητο αποκλεισμό του έργου της Τουριστικής Μαρίνας Ροβιών, από κάθε σχετικό εθνικό ή ευρωπαϊκό χρηματοδοτικό εργαλείο και αιτείται απαντήσεων.

Ο Βουλευτής Κοζάνης της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Παρασκευάς (Πάρις) Κουκουλόπουλος κατέθεσε αναφορά προς τους Υπουργούς Εργασίας & Κοινωνικής Ασφάλισης, Εθνικής Οικονομίας & Οικονομικών και Υγείας, με την οποία η Πανελλήνια Ομοσπονδία Συνταξιούχων ΔΕΗ, με ψήφισμά της αιτείται την κατάργηση της προσωπικής διαφοράς στους παλαιούς συνταξιούχους και την ενσωμάτωσή της στην κύρια σύνταξη, αφού οι συγκεκριμένοι συνταξιούχοι έχουν υποστεί μειώσεις έως και 50%.

Οι Βουλευτές της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» Επικρατείας κυρία Παρθένα (Πόπη) Τσαπανίδου και Ηλείας κ. Διονύσιος-Χαράλαμπος Καλαματιανός κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Εκπαιδευτικών Πρωτοβάθμιας Εκπαίδευσης Αμαρουσίου Αττικής, με επιστολή εκφράζει την έντονη διαμαρτυρία του για την ανακήρυξη εβδομήντα έξι εκπαιδευτικών ως λειτουργικά υπεράριθμων, από το Περιφερειακό Υπηρεσιακό Συμβούλιο Πρωτοβάθμιας Εκπαίδευσης Β’ Αθήνας, χωρίς να ληφθούν υπόψη οι πραγματικές ανάγκες των σχολικών μονάδων.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Αχαΐας κ. Νικόλαος Καραθανασόπουλος, Α΄ Θεσσαλονίκης κ. Ιωάννης Δελής, Ιωαννίνων κ. Νικόλαος Έξαρχος και Αιτωλοακαρνανίας κ. Νικόλαος Παπαναστάσης, κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Εκπαιδευτικών Πρωτοβάθμιας Εκπαίδευσης Ζακύνθου "Διονύσιος Σολωμός" με ψήφισμα ζητά να ανακληθεί άμεσα η Ένορκη Διοικητική Εξέταση της Προέδρου του εν λόγω Συλλόγου και αναλύει τους λόγους.

Η Βουλευτής Ιωαννίνων της Κ.Ο. «ΝΕΑ ΑΡΙΣΤΕΡΑ» κυρία Μερόπη Τζούφη κατέθεσε αναφορά προς τον Υπουργό Υγείας, με την οποία η Ένωση Ιατρών Νοσοκομείων Ηπείρου, με Δελτίο Τύπου καταγγέλλει σοβαρές παρατυπίες και παράνομες απευθείας αναθέσεις, ύψους 24 εκατομμυρίων ευρώ στο Πανεπιστημιακό Γενικό Νοσοκομείο Ιωαννίνων, από τον προσωρινό Διοικητή, κατά τη 13μηνη θητεία του και αιτείται απάντησης.

Ο Βουλευτής Λάρισας της Κ.Ο. «ΝΙΚΗ» κ. Γεώργιος Ρούντας κατέθεσε αναφορά προς την Υπουργό Εργασίας & Κοινωνικής Ασφάλισης, με την οποία το Δ. Σ. του Σωματείου Εργαζομένων ΟΠΑΠ και η Ομοσπονδία Ιδιωτικών Υπαλλήλων Ελλάδας, με επιστολές τους διαμαρτύρονται για την απόλυση εργαζομένου από τον ΟΠΑΠ Θεσσαλονίκης και ζητούν την επαναπρόσληψή του.

Η Ανεξάρτητη Βουλευτής Βοιωτίας κυρία Παναγιού (Γιώτα) Πούλου κατέθεσε αναφορά προς τον Υπουργό Υποδομών & Μεταφορών, με την οποία ο Δήμαρχος Λιβαδειάς του Νομού Βοιωτίας, με επιστολή του καταγγέλλει την απόφαση της Hellenic Train να κλείσει τα εκδοτήρια εισιτηρίων στον Σιδηροδρομικό Σταθμό Λιβαδειάς, από 1 Ιουλίου 2025 και ζητά την άμεση ανάκληση της απόφασης, καθώς και την αναβάθμιση του σταθμού.)

**ΠΡΟΕΔΡΕΥΩΝ (Ιωάννης Πλακιωτάκης):** Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 21 Ιουλίου του 2025.

Α. Επίκαιρες ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1200/11-7-2025 επίκαιρη ερώτηση του Βουλευτή Λάρισας της Κ.Ο. «ΝΕΑ ΔΗΜΟΚΡΑΤΙΑ» κ. Μάξιμου Χαρακόπουλου προς τον Υπουργό Προστασίας του Πολίτημε θέμα: «Οργή αγροτών για τις μαζικές κλοπές μετασχηματιστών».

2. Η με αριθμό 1186/7-7-2025 επίκαιρη ερώτηση του Βουλευτή Ηρακλείου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Φραγκίσκου Παρασύρη προς την Υπουργό Πολιτισμού με θέμα: «Ανάδειξη και προστασία του αρχαιολογικού χώρου στην Παπούρα του Καστελλίου».

3. Η με αριθμό 1192/9-7-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς την Υπουργό Πολιτισμού με θέμα: «Από την κορυφή του πολιτισμού, στο βωμό της ιδιωτικοποίησης, το ιστορικό μνημείο λόφου Παπούρα».

4. Η με αριθμό 1208/14-7-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκηπρος την Υπουργό Πολιτισμού με θέμα: «Για την προστασία των πολλών σημαντικών αρχαιολογικών ευρημάτων στον λόφο της «Παπούρας», κοντά στο Καστέλλι Πεδιάδος, στην Περιφερειακή Ενότητα Ηρακλείου Κρήτης».

5. Η με αριθμό 1214/14-7-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Ανάπτυξης με θέμα: «Οργιώδεις μεθοδεύσεις στις δημόσιες συμβάσεις από την Κυβέρνηση».

6. Η με αριθμό 1188/7-7-2025 επίκαιρη ερώτηση της Ανεξάρτητης Βουλευτού Βοιωτίας κυρίας Παναγιού Πούλου προς τονΥπουργό Περιβάλλοντος και Ενέργειας με θέμα: «Καθυστερήσεις και αδράνεια στην αντιμετώπιση της ξήρανσης των ελάτων στον Ελικώνα».

7. Η με αριθμό 1195/10-7-2025 επίκαιρη ερώτηση του Ανεξάρτητου Βουλευτή Β΄Θεσσαλονίκης κ. Νικόλαου Παπαδόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Ηθική ανταμοιβή επίλεκτου Αξιωματικού του Πυροσβεστικού Σώματος».

8. Η με αριθμό 1204/14-7-2025 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικώνμε θέμα: «Ανεπάρκεια του Υπουργείου Εξωτερικών απέναντι στη νέα τουρκική NAVTEX μεταξύ Λήμνου - Σαμοθράκης και στις τουρκικές προκλήσεις στο Αιγαίο: Πού είναι η αποτρεπτική διπλωματία και τι σχεδιάζεται για αποτροπή στο πεδίο;».

Β. Επίκαιρες ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1189/8-7-2025 επίκαιρη ερώτηση του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Υγείας με θέμα: «Ένας ακόμα άνθρωπος κινδύνεψε να χάσει τη ζωή του στο αεροδρόμιο της Ρόδου - Ως πότε θα αφήνετε στην τύχη τη ζωή και την υγεία των εκατομμυρίων ταξιδιωτών που διέρχονται ετησίως από το αεροδρόμιο του νησιού; Απαιτείται άμεσα η πρόσληψη μόνιμου ιατρού στο ιατρείο του ‘ΔΙΑΓΟΡΑΣ’».

2. Η με αριθμό 1194/9-7-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Εξόφληση κοινοτικών ενισχύσεων προηγούμενων ετών για αγρότες που δικαιώθηκαν με ενστάσεις».

3. Η με αριθμό 1209/14-7-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Κατσώτη προς τον Υπουργό Περιβάλλοντος και Ενέργειας με θέμα: «Για τα απορρίμματα στον Δήμο Ικαρίας».

4. Η με αριθμό 1193/9-7-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον ΥπουργόΑγροτικής Ανάπτυξης και Τροφίμων με θέμα: «Καταγγελία Περιφερειάρχη για προεκλογικό άνοιγμα της πλατφόρμας επιδοτήσεων του ΟΠΕΚΕΠΕ στη Λάρισα».

5. Η με αριθμό 1197/10-7-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υγείας με θέμα: «Άμεση ανάγκη προμήθειας της Καρδιολογικής Κλινικής του Πανεπιστημιακού Νοσοκομείου της Λάρισας με τον αναγκαίο εξοπλισμό, ώστε να παρέχει ασφαλείς υπηρεσίες υγείας στους καρδιολογικούς ασθενείς»

6. Η με αριθμό 1210/14-7-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς την Υπουργό Πολιτισμού με θέμα: «Κλειστό το Μουσείο Βυζαντινού Πολιτισμού (ΜΒΠ) Θεσσαλονίκης λόγω της υποστελέχωσης».

7. Η με αριθμό 1199/11-7-2025 επίκαιρη ερώτηση του Βουλευτή Λέσβου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παναγιώτη Παρασκευαΐδηπρος τον Υπουργό Αγροτικής Ανάπτυξης και Τροφίμων μεθέμα: «Άδικη εξαίρεση των ελαιοπαραγωγών της Λέσβου και της Λήμνου από την Οικονομική Ενίσχυση του Μέτρου 23 για τις ζημιές στους Ελαιώνες από την ξηρασία και το καύσωνα της ελαιοκομικής περιόδου 2024 -2025».

8. Η με αριθμό 1211/14-7-2025 επίκαιρη ερώτηση της Βουλευτού Β2’ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκα προς την Υπουργό Εργασίας και Κοινωνικής Ασφάλισης με θέμα: «Να παρθούν πίσω οι απολύσεις στον Φάρο Τυφλών και στο The Mart».

9. Η με αριθμό 1201/11-7-2025 επίκαιρη ερώτηση του Βουλευτή Χαλκιδικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Απόστολου Πάνα προς την Υπουργό Τουρισμού με θέμα: «Καθυστέρηση λειτουργίας Τμημάτων Μετεκπαίδευσης Τουρισμού στη Χαλκιδική».

10. Η με αριθμό 1212/14-7-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Κλιματικής Κρίσης και Πολιτικής Προστασίαςμε θέμα: «Δραματική καθυστέρηση στην επιχορήγηση πληγέντων Περιφερειακής Ενότητας Ροδόπης μέσω κρατικής αρωγής για τις εκτεταμένες απώλειες από την πυρκαγιά του 2023».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1564/4-4-2025 αναφορά της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς την Υπουργό Παιδείας, Θρησκευμάτων και Αθλητισμού, με θέμα: «Καταγγελία της Πανελλήνιας Ομοσπονδίας Συλλόγων Ειδικού και Εργαστηριακού Διδακτικού Προσωπικού (ΠΟΣΕΕΔΙΠ) ΑΕΙ για χαρακτηρισμό φοιτητριών από τον Πρύτανη του Εθνικού Μετσόβιου Πολυτεχνείου».

2. Η με αριθμό 3975-875/14-3-2025 ερώτηση και αίτηση κατάθεσης εγγράφων του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς τον Υπουργό Περιβάλλοντος και Ενέργειας με θέμα: «Έντονη ανησυχία των κατοίκων της Θάσου και αντίθεση της τοπικής κοινωνίας στο έργο ταφής και αποθήκευσης τεραστίων ποσοτήτων διοξειδίου του άνθρακα στα υποθαλάσσια πηγάδια του Πρίνου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 18 Ιουλίου 2025, οι επίκαιρες ερωτήσεις που θα συζητηθούν είναι οι εξής:

Η υπ’ αρ. 1207/14-7-2025 επίκαιρη ερώτηση θα απαντηθεί από τον Υπουργό Υποδομών και Μεταφορών κ. Χρίστο Δήμα.

Οι υπ’ αρ. 1203/13-7-2025 και 1213/14-7-2025 επίκαιρες ερωτήσεις θα απαντηθούν από τον Υπουργό Μετανάστευσης και Ασύλου κ. Αθανάσιο Πλεύρη.

Η υπ’ αρ. 1196/10-7-2025 επίκαιρη ερώτηση θα απαντηθεί από τον Υφυπουργό Εσωτερικών κ . Βασίλειο-Πέτρο Σπανάκη.

Η υπ’ αρ. 1202/11-7-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές

Κατόπιν τούτου, θα ξεκινήσουμε με την με αριθμό 1207/14-7-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Υποδομών και Μεταφορών με θέμα: «Για το πρόγραμμα Μαριέττα Γιαννάκου σχετικά με τα σχολικά κτίρια».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

 Η ερώτησή μας έχει ασφαλώς και μία διάσταση έγκαιρης πρόληψης μπροστά στο επικείμενο άνοιγμα των σχολείων, με την καινούργια σχολική χρονιά

Πριν από ένα χρόνο λοιπόν, κύριε Υπουργέ, τον Σεπτέμβριο του 2024, μέσα σε πολλά «ταρατατζούμ» η Κυβέρνηση εξήγγειλε 250 εκατομμύρια -πόσα ήταν αυτά που ανακοινώθηκαν- από το Πρόγραμμα Δημοσίων Επενδύσεων για την ανακαίνιση των σχολικών εγκαταστάσεων, σχολικών κτιρίων, με έμφαση, όπως έλεγε τότε, στην ανακοίνωσή της η Κυβέρνηση, στην αναβάθμιση μπάνιων, γηπέδων και σε σοβατίσματα λοιπών εγκαταστάσεων. Δεν μπαίνουμε τώρα στη συζήτηση για το ότι αυτές οι εξαγγελίες ήταν πίσω από τις πραγματικές ανάγκες, νομίζω ότι αυτό το καταλαβαίνουν όλοι.

 Το ζήτημα είναι, κύριε Υπουργέ, ότι μέχρι σήμερα δεν έχουν δοθεί από την Κυβέρνηση και από το Πρόγραμμα Δημοσίων Επενδύσεων όχι 250 εκατομμύρια, αλλά ούτε ένα ευρώ για το πρόγραμμα αυτό.

Αντ’ αυτού, ανακοινώθηκε πριν από μερικούς μήνες η δωρεά 100 εκατομμυρίων ευρώ από τις τέσσερις συστημικές τράπεζες -θα πούμε μετά, στη συνέχεια, ορισμένα πράγματα γι’ αυτές- και συμπεριλήφθηκαν τελικά τετρακόσια τριάντα σχολεία περίπου, ένας αριθμός που αντιστοιχεί ούτε στο 3% των σχολικών μονάδων της χώρας.

Εντωμεταξύ, πρέπει να πούμε εδώ ότι το περιεχόμενο αυτού του προγράμματος, το οποίο συμβασιοποιήθηκε κιόλας -έχω και τις συμβάσεις, τις έχετε κι εσείς ασφαλώς- εξαρχής αποκλείει σοβαρότερες κατασκευαστικές παρεμβάσεις που αφορούν τη στατικότητα και τη θωράκιση των σχολικών κτιρίων, ζητήματα ιδιαίτερα σημαντικά. Και βεβαίως, από την ίδια τη σύμβαση, όσο κι αν την ψάξαμε, δεν προκύπτει από πουθενά η δυνατότητα ενός ουσιαστικού ελέγχου για το περιεχόμενο των συμβάσεων και για την πορεία, κυρίως, των έργων. Το αφήνει, δηλαδή, ανοιχτό.

Σας ρωτάμε, λοιπόν, για το τι θα κάνετε έτσι ώστε να δοθούν επιτέλους αυτά τα 250 εκατομμύρια που εξήγγειλε η Κυβέρνηση, η απαραίτητη, δηλαδή, κρατική χρηματοδότηση και να δοθούν και άλλα επιπλέον, ώστε να καλυφθούν οι ανάγκες όλων των κτιρίων της χώρας και το τρέχον πρόγραμμα να υλοποιηθεί έγκαιρα και να μην ανοίξουν τα σχολεία τον Σεπτέμβριο με σκαλωσιές και ένα σωρό κατασκευές μέσα στις αυλές με προφανή, βεβαίως, τον κίνδυνο για τα παιδιά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Θα απαντήσει ο Υπουργός Υποδομών και Μεταφορών, ο κ. Χρίστος Δήμας.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αρχικά να πω ότι από τα τετρακόσια τριάντα ένα σχολεία του προγράμματος «Μαριέττα Γιαννάκου», αγαπητέ κύριε συνάδελφε, η συντριπτική πλειοψηφία πράγματι θα παραδοθεί με την έναρξη της σχολικής χρονιάς. Εάν κάποια λίγα σχολεία δεν έχουν παραδοθεί πλήρως ανακαινισμένα, θα αφορά ως επί το πλείστον κυρίως προαυλίους χώρους, δηλαδή, τα γήπεδα μπάσκετ ως επί το πλείστον και τα γήπεδα βόλεϊ που υπάρχουν. Όμως, επαναλαμβάνω, η συντριπτική πλειοψηφία θα έχει παραδοθεί κανονικά για την έναρξη σχολικής χρονιάς. Και νομίζω αυτό είναι και μια πολύ σημαντική επιτυχία. Είναι πάρα πολύ σημαντικό και είναι η πρώτη φορά τις τελευταίες δεκαετίες που έχουμε μια τόσο ριζική ανακαίνιση σχολικών μονάδων σε όλη την επικράτεια.

 Όμως, μιας και μου δίνετε η ευκαιρία, να ενημερώσω το Σώμα για την πρόοδο που καταγράφεται στο πλαίσιο της συνολικής αναβάθμισης της σχολικής στέγης σε όλη τη χώρα χάρη στο πρόγραμμα «Μαριέττα Γιαννάκου». Δεν νομίζω ότι χρειάζεται να αναφερθώ στη σπουδαιότητα του προγράμματος, διότι είναι αδιαμφισβήτητη και αξιοσέβαστη. Θα ξεκινήσω, όμως, με μια κοινή παραδοχή. Για όσες και όσους πιστεύουν στη δημόσια εκπαίδευση ως θεμέλιο κοινωνικής συνοχής και ίσων ευκαιριών, είναι αυτονόητο ότι η βελτίωση των σχολικών υποδομών δεν είναι πολυτέλεια, αλλά προτεραιότητα. Είναι προτεραιότητα για τη δημιουργία ασφαλέστερων, σύγχρονων και λειτουργικών χώρων μάθησης που ανταποκρίνονται στις ανάγκες της εκπαιδευτικής κοινότητας και των τοπικών κοινωνιών.

Εκεί ακριβώς έγκειται και ο πυρήνας του εν λόγω προγράμματος, δηλαδή, στην ανάγκη σημαντικών παρεμβάσεων ανακαίνισης και εκσυγχρονισμού των κτιριακών υποδομών σε υφιστάμενες σχολικές μονάδες σε όλη την επικράτεια. Είναι σημαντικό και θέλω να τονίσω ότι η υλοποίηση αυτής της σημαντικής κυβερνητικής πρωτοβουλίας έχει ανατεθεί στο Υπουργείο Υποδομών και Μεταφορών και, ειδικότερα, στην ΚΤΥΠ, στις «Κτιριακές Υποδομές ΑΕ», η οποία έχει οριστεί ο κύριος φορέας υλοποίησης του προγράμματος.

Έρχομαι τώρα, κύριε συνάδελφε, στο ερώτημά σας αναφορικά με τον αριθμό των σχολείων που έχουν επιλεγεί. Θυμίζω πως στις 10 Μαρτίου του 2025 το Υπουργείο Παιδείας επέλεξε προς ανακαίνιση 645 σχολικά κτίρια σε 245 δήμους σε όλη τη χώρα και στις δεκατρείς διοικητικές περιφέρειες χώρας. Υπάρχει αναλυτικός πίνακας με τον αριθμό των σχολείων ανά περιφέρεια. Στη συνέχεια ακολούθησε ενημέρωση από την πλευρά του Υπουργείου Εσωτερικών προς τους συγκεκριμένους δήμους για την επιλογή των σχολείων εντός αυτών των δήμων.

Μάλιστα το Υπουργείο Εσωτερικών με νέα ενημέρωση έδινε τη δυνατότητα στους Δήμους να αντικαταστήσουμε σχολική μονάδα που είχε προεπιλεγεί με άλλη παρέχοντας φυσικά σχετική τεκμηριωμένη αιτιολόγηση, για να καταλήξουμε σήμερα τελικώς στα 431 σχολεία της πρώτης φάσης του προγράμματος «Μαριέττα Γιαννάκου» σε 245 δήμους και στις 13 διοικητικές περιφέρειες. Το είπατε και ναι, είναι πρωτοβουλία του Πρωθυπουργού που ξεκίνησε στη Διεθνή Έκθεση Θεσσαλονίκης.

Ειδικότερα ο προϋπολογισμός του προγράμματος για την εκτέλεση των εργασιών του τρέχοντος έτους ανέρχεται στο ποσό των 150 εκατομμυρίων ευρώ -του τρέχοντος έτους, επαναλαμβάνω- εκ των οποίων το ποσό των 100 εκατομμυρίων ευρώ αποτελεί δωρεά των τεσσάρων συστημικών τραπεζών μέσω της Ελληνικής Ένωσης Τραπεζών, ενώ το ποσό των 50 εκατομμυρίων ευρώ από πιστώσεις του Προγράμματος Δημοσίων Επενδύσεων που θα εκκινήσει την επόμενη φάση του Προγράμματος.

Άρα το Υπουργείο Υποδομών και Μεταφορών, στο πλαίσιο του Προγράμματος «Μαριέττα Γιαννάκου», προέταξε τρία κριτήρια: την κάλυψη τουλάχιστον ενός σχολείου από τους 245 δήμους, τη συμμετοχή στο πρόγραμμα 30 τουλάχιστον ειδικών σχολείων και την εκπροσώπηση κατά προτεραιότητα νησιωτικών και ακριτικών περιοχών, καθώς και περιοχών που έχουν πληγεί από φυσικές καταστροφές.

Άρα νομίζω πως όλοι αντιλαμβανόμαστε ότι στον πυρήνα αυτού του φιλόδοξου προγράμματος αποτυπώνεται ένα ισχυρό αίσθημα ευθύνης, συνοδευόμενο από μία ουσιαστική παρέμβαση απέναντι σε ένα χρόνιο έλλειμμα, τη βελτίωση και τον εκσυγχρονισμό των σχολικών υποδομών της χώρας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Νομίζω είναι χρήσιμο να αντιληφθούμε όλοι ότι μιλάμε για ένα ζήτημα που αφορά την ασφάλεια εκατοντάδων χιλιάδων παιδιών. Γι’ αυτό το ζήτημα μιλάμε τώρα. Από την απάντησή σας στην πρωτολογία σας κρατάω ότι σε λίγα σχολεία δεν θα ολοκληρωθεί αυτό το πρόγραμμα. Δεν ξέρω ποιος είναι ακριβώς αυτός ο αριθμός των σχολείων, με ό,τι αυτό σημαίνει βεβαίως. Τα σχολεία θα ξεκινήσουν τα μαθήματά τους και θα γίνονται και κατασκευαστικές ή επισκευαστικές εργασίες. Αυτό δεν είναι και το καλύτερο!

Είπατε, επίσης, ότι η Κυβέρνηση πρόκειται να δώσει άλλα 50 εκατομμύρια από το Πρόγραμμα Δημοσίων Επενδύσεων -υπενθυμίζω ότι είχε υποσχεθεί 250 εκατομμύρια πέρυσι ο Πρωθυπουργός στην Έκθεση- και τα υπόλοιπα τα δίνει η Ένωση Ελληνικών Τραπεζών και θα ξεκινήσω με αυτές.

Ξέρετε, είναι τουλάχιστον προκλητικό, αυτοί που χρωστάνε πάνω από 13 δισεκατομμύρια ευρώ φόρους στο ελληνικό δημόσιο εξαιτίας ενός νόμου κατάπτυστου, του νόμου του αναβαλλόμενου φόρου, του νόμου Χαρδούβελη τον ν.4172/2013, ο οποίος εφαρμόζεται με ιδιαίτερη επιμέλεια από όλες τις κυβερνήσεις μηδεμιάς εξαιρουμένης. Είναι ιδιαίτερα προκλητικό αυτοί οι άνθρωποι οι οποίοι έχουν κερδίσει 13.000 εκατομμύρια, γιατί τόσα είναι τα 13 δισεκατομμύρια, να δίνουν 100, ούτε το 1% δηλαδή, για να δείξουν και την κοινωνική τους ευαισθησία, για να επισκευαστούν ορισμένα σχολεία.

Αφήστε που με αυτό το πρόγραμμα υπάρχει κίνδυνος με τα βαψίματα και όλα αυτά να κρύψουμε και τα προβλήματα, να κρύψουμε και τις ρωγμές και να τους βρούμε μπροστά μας, δηλαδή σε έναν σεισμό σε μια χώρα που είναι ιδιαίτερα σεισμογενής.

Όπως είπατε και εσείς, στην πρώτη προγραμματική σύμβαση που υπογράφτηκε, προβλεπόταν κάλυψη 645 σχολείων και μετά, επειδή μειώθηκαν τα χρήματα και επειδή η Κυβέρνηση δεν είχε καμία διάθεση να δώσει αυτά τα 250 εκατομμύρια, τι έγινε τότε και έδωσαν οι τράπεζες τα 100; Σιγά μην τους πούμε και ευχαριστώ δηλαδή! Αντί να δώσει η Κυβέρνηση αυτό το ποσό μειώθηκαν τα σχολεία και από 645 σχολεία, πήγαμε 426. Αντί να δώσει η Κυβέρνηση χρήματα, μειώθηκαν ότι τα σχολεία που θα επισκευαστούν.

Εν τω μεταξύ μιλάμε, κύριε Υπουργέ, για πάνω από 10.000 σχολικά κτίρια σε όλη τη χώρα, εκ των οποίων τα δύο στα τρία είναι κτισμένα μεταξύ του 1960 και του 1985 και αρκετά από αυτά και πιο πριν, με ό,τι αυτό μπορεί να σημαίνει και δεν έχουν ελεγχθεί ποτέ και για την σεισμική τους αντοχή.

Θέλω να θυμίσω εδώ, στη συνέχεια ότι όλα αυτά τα χρόνια τα μνημονιακά, αλλά και τα μεταμνημονιακά, η περικοπή των χρημάτων που δίνει ο Κρατικός Προϋπολογισμός για τη συντήρηση των σχολικών κτιρίων έχει φτάσει στο 70% και άρα όλα τα σχολεία, σε όλες τις βαθμίδες εκπαίδευσης, είναι ιδιαίτερα υποσιτισμένα και γερασμένα γι’ αυτό και βγάζουν προβλήματα και αυτό απαντάει και σε αυτό που λέτε ότι πρώτη φορά γίνεται τέτοιας έκτασης ανακαίνιση. Εγώ θα έλεγα ότι άργησε και θα έλεγα ότι αφορά ένα πολύ-πολύ μικρό αριθμό σχολείων.

Θα πρέπει να γενικευτεί το πρόγραμμα και να δοθούν ακόμα περισσότερα χρήματα για τα σχολεία. Βεβαίως, απ’ ό,τι φαίνεται η πολιτική σας -και κλείνω με αυτό, κύριε Πρόεδρε- δεν έχει τέτοιες προτεραιότητες. Προτιμάτε αντί να δίνετε χρήματα για τα σχολεία να δίνετε για παράδειγμα 0,5 εκατομμύριο ευρώ, γιατί τόσο κοστίζει η φρεγάτα κάτω στην Ερυθρά Θάλασσα, εκεί στην Πύλη των Δακρύων στον Κόλπο του Άντεν ή να εξαγγέλλει ο Πρωθυπουργός -και να συμφωνούν λίγο πολύ και τα υπόλοιπα κόμματα- 25 δισεκατομμύρια ευρώ για πολεμικές νατοϊκές δαπάνες, αλλά για τα σχολεία τάξατε 250 εκατομμύρια και λέτε ότι θα δώσετε 50. Αυτό νομίζω ότι χαρακτηρίζει και την πολιτική σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Δελή.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε συνάδελφε, αρχικά θέλω να τονίσω το αυτονόητο -είμαι σίγουρος ότι θα συμφωνήσετε- ότι σαφέστατα οι άνθρωποι και ειδικότερα οι εκπαιδευτικοί και το διοικητικό προσωπικό είναι που πρωτίστως κάνουν τη διαφορά στα σχολεία μας. Βεβαίως όμως είναι απολύτως απαραίτητο τα παιδιά μας να είναι σε σύγχρονες κτιριακές υποδομές, σε σύγχρονα κτίρια, τα οποία βοηθούν σημαντικά την εκπαιδευτική διαδικασία.

Εγώ χαίρομαι που καταθέσατε την ερώτηση για το πρόγραμμα «Μαριέττα Γιαννάκου» και θα σας πω ότι συμμερίζομαι και εγώ την αγωνία σας για να υλοποιηθεί το πρόγραμμα με τον καλύτερο δυνατό τρόπο. Αυτό που θέλω αρχικά να τονίσω είναι πως μέσω του προγράμματος «Μαριέττα Γιαννάκου», που ανακοινώθηκε πριν από λιγότερο ένα χρόνο και εντός του έτους, πριν την έναρξη της σχολικής χρονιάς, η συντριπτική πλειοψηφία των σχολείων θα έχουν παραδοθεί.

Άρα, οι μαθητές μας που θα πάνε με το καλό το Σεπτέμβρη στην έναρξη της σχολικής χρονιάς θα δουν πλήρως ανακαινισμένα σχεδόν τετρακόσια τριάντα ένα σχολεία. Θα είναι πολύ λίγα αυτά στα οποία, όπως είπα δεν θα έχουν ολοκληρωθεί οι εργασίες για τεχνικούς λόγους και θα αφορά κυρίως προαύλιους χώρους.

Θέλω να σταθώ στο ότι μέσω του προγράμματος «Μαριέττα Γιαννάκου» εκτός από τα βαψίματα τα εσωτερικά και τα εξωτερικά τα οποία μάλλον τα ειρωνευτήκατε απ’ ό,τι κατάλαβα…

**ΙΩΑΝΝΗΣ ΔΕΛΗΣ:** Όχι, καθόλου.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):**…αλλά τα θεωρούμε απαραίτητα, γίνονται πάρα πολύ σημαντικές εργασίες όσον αφορά την προσβασιμότητα για άτομα με ειδικές ανάγκες. Γίνονται πολύ σημαντικές εργασίες σε θέματα ανακαίνισης, πλήρους ανακαίνισης των λουτρών στα σχολεία μας. Γίνονται εργασίες και σε στέγαστρα στις περιπτώσεις που έχουν εντοπιστεί σημαντικά ζητήματα και φυσικά πλήρης ανακαίνιση στους προαύλιους χώρους, κυρίως δηλαδή σε γήπεδα μπάσκετ, γήπεδα βόλεϊ, σε παιδικές χαρές, ακόμα και σε γήπεδα ποδοσφαίρου μικρά, τα οποία υπάρχουν στα σχολεία μας ανά την επικράτεια.

Επίσης, αφορά το σύνολο των περιφερειών και αυτό είναι η πρώτη φάση. Σας είπα ότι τα 150 εκατομμύρια ευρώ αφορούν την πρώτη φάση και το τρέχον έτος. Βεβαίως, η πρόθεση της Κυβέρνησης είναι να συνεχιστεί και να φτάσουμε -γιατί όχι;- και να ξεπεράσουμε το ποσό το οποίο είχαμε εξαγγείλει σε βάθος τριετίας.

Από εκεί και έπειτα όμως, μιας και αναφερθήκατε στις σχολικές μονάδες, θέλω να σας πω ότι δεν είναι το πρόγραμμα «Μαριέττα Γιαννάκου» μόνο και είναι προτεραιότητα της Κυβέρνησης να μπορέσουμε να ανακαινίσουμε ριζικά το σύνολο των σχολικών κτιρίων στη χώρα και ειδικότερα εκεί όπου υπάρχει ανάγκη.

Θέλω να σταθώ στο ότι μετά τις πλημμύρες του «Daniel» που έπληξαν τη Θεσσαλία και τη Στερεά Ελλάδα έχουμε την πλήρη ανακαίνιση τριάντα τριών σχολείων στις δύο αυτές περιφέρειες. Μάλιστα είχα τη δυνατότητα και επισκέφθηκα κάποια από τα σχολεία και θέλω να σας πω ότι έχουν γίνει σχολεία πρότυπα όσον αφορά την υποδομή τους.

Με τις «Κτιριακές Υποδομές» και με τους μελετητές διαμορφώσαμε ακόμα καλύτερα τους χώρους, ώστε να ανταποκρίνονται με ακόμα καλύτερο τρόπο στις ανάγκες της τοπικής κοινωνίας, δημιουργώντας ακόμα και μικρές βιβλιοθήκες, κάνοντας πλήρη ανακαίνιση σε τουαλέτες, σε προαύλιους χώρους, στις αθλητικές εγκαταστάσεις, βαψίματα, μονωτικά, θέματα στέγης που μπορεί να είχαν. Άρα έγινε πραγματικά εξαιρετική δουλειά.

Έχουμε επίσης τη σύμπραξη δημοσίου- ιδιωτικού τομέα στα σχολεία της Μακεδονίας. Αφορά δεκαεπτά σχολεία των οποίων κάποια είναι καινούργια. Έχουμε είκοσι τέσσερα καινούργια σχολεία τα οποία δημιουργούνται μέσω του ΕΣΠΑ και φυσικά είκοσι τρία σχολεία σε όλη την επικράτεια, τα οποία επισκευάζονται με χρήματα από το Πρόγραμμα Δημοσίων Επενδύσεων.

Άρα, κλείνοντας, αυτό το οποίο θέλω να πω είναι ότι η συγκεκριμένη Κυβέρνηση είναι η μοναδική κυβέρνηση τις τελευταίες δεκαετίες που πράγματι το θέμα των σχολικών υποδομών το έχει στην κορυφή της ατζέντας της και δεν είναι με λόγια, είναι με πράξεις. Ο στόχος μας είναι να συνεχιστεί ακόμα περισσότερο προς αυτή την κατεύθυνση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υπουργό.

Συνεχίζουμε τώρα με την τέταρτη με αριθμό 1203/13.7.2025 επίκαιρη ερώτηση του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Μετανάστευσης και Ασύλου, με θέμα «Ανεπαρκή μέτρα φύλαξης των συνόρων μας από την εισβολή των λαθρομεταναστών».

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Καλημέρα, κύριε Υπουργέ. Μεγάλη ανησυχία προκαλούν και αγωνία θα έλεγα οι εικόνες εκατοντάδων παράνομων μεταναστών που αποβιβάζονται στην Κρήτη, εικόνες με νεαρούς Αφρικανούς στην πλειονότητά τους μωαμεθανούς που έρχονται να στοιβαχτούν στην ανθρωποαποθήκη της Ευρώπης, την Ελλάδα. Όλους αυτούς θα τους δούμε στους δρόμους της Αθήνας, οι οποίοι θα επιβαρύνουν έτι περαιτέρω ολόκληρες γειτονιές, όπως τα Κάτω Πατήσια και την Αχαρνών, όπου περνώντας κάποιος σήμερα νομίζει ότι βρίσκεται στο Ισλαμαμπάντ. Μια και σας αρέσει η ιστορία, θα τρίζουν τα κόκαλα του Κολοκοτρώνη και του Μακρυγιάννη βλέποντας αυτές τις εικόνες. Έτσι έχει καταντήσει η Αθήνα και σε λίγο όλη η επικράτεια.

Είναι άλλωστε ακόμη σε ισχύ το προεδρικό διάταγμα με ΦΕΚ 194/15 Απριλίου του 2025, το οποίο δίνει τη δυνατότητα δημιουργίας εγκαταστάσεως προσωρινής υποδοχής και διαμονής προσφύγων μέχρι εκατό άτομα σε οικισμούς κάτω των δύο χιλιάδων κατοίκων. Είναι ένα πραγματικό σχέδιο εποικισμού της χώρας μας, αν λάβουμε υπόψη και τις δηλώσεις της κ. Μπακογιάννη η οποία μίλησε για τα οικονομικά οφέλη της ενσωμάτωσης σε αγροτικές περιοχές μικρών ομάδων μεταναστών. Αυτό προφανώς εννοούσε. Συμφωνείτε με αυτή τη δήλωση της κυρίας Μπακογιάννη;

Επισκεπτόμενος κάποιος την ιστοσελίδα του Υπουργείου σας, βλέπει λεπτομερείς οδηγίες για τους παράνομους μετανάστες, τι δικαιούνται, ποιες είναι οι διαδικασίες για κάθε περίπτωση, τα απαραίτητα έγγραφα, τους σχετικούς νόμους, τα τηλέφωνα επικοινωνίας κλπ. Ένα ολόκληρο Υπουργείο στην υπηρεσία όχι του ελληνικού λαού, αλλά των παράνομα εισερχομένων μεταναστών.

Πουθενά δεν υπάρχει η έννοια της αποτροπής και της φύλαξης των συνόρων, αλλά κυριαρχούν έννοιες όπως ενσωμάτωση, αλληλεγγύη, κοινωνική ένταξη, διαπολιτισμική μεσολάβηση, μηχανισμός επείγουσας ανταπόκρισης, τα γνωστά αριστερόστροφα φληναφήματα, οι εθνομηδενιστικές ανοησίες.

Πρόσφατα ο Πρωθυπουργός μετά από το χρόνιο αποκάρωμά του, τον λήθαργό του, ανακοίνωσε ότι θα εμπλέξει και το Πολεμικό Ναυτικό στην επιτήρηση των συνόρων μας. Πώς εννοεί την εμπλοκή του; Πού θα ενεργεί το Πολεμικό Ναυτικό; Ποια θα είναι η αποστολή του και τι εντολές έχει πάρει σε περίπτωση εντοπισμού σκαφών με παράνομους μετανάστες;

Σας ρωτάμε λοιπόν, κύριε Υπουργέ: Πρώτον, είναι σε θέση η Κυβέρνηση τελικά να αποτρέψει την είσοδο των παράνομων μεταναστών και αν ναι, με ποια μέτρα προτίθεται να το κάνει αυτό;

Δεύτερον, επειδή το θέμα της πρόσφατης τροπολογίας -υποκριτικά ημίμετρα για εμάς- για την αναστολή των αιτήσεων ασύλου προβλήθηκε ως σημαντική ενέργεια της Κυβέρνησης, μπορείτε να μας πείτε πόσες αιτήσεις ασύλου υποβλήθηκαν εντός του 2025 και πόσες απορρίφθηκαν;

Επίσης, πόσοι λαθρομετανάστες εντάχθηκαν στην κατηγορία των ασυνόδευτων ανηλίκων και των λοιπών ευάλωτων ομάδων, αν και η μόνη ευάλωτη ομάδα σήμερα -γυρίζουμε όλη την πατρίδα- είναι ο ελληνικός λαός, του οποίου έχετε πληγώσει ανεπανόρθωτα θα έλεγα την εθνική του υπερηφάνεια και αξιοπρέπεια. Να μας πείτε ακόμη και πόσοι μετανάστες επιστράφηκαν στην Ελλάδα από ευρωπαϊκές χώρες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα απαντήσει ο Υπουργός Μετανάστευσης και Ασύλου κ. Αθανάσιος Πλεύρης.

Παρακαλώ, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, καλημέρα και από εμένα.

Πραγματικά παρακολουθώ με ιδιαίτερο ενδιαφέρον τις τοποθετήσεις τις οποίες κάνετε ως κόμμα και εσείς ως Πρόεδρος και μπορώ να σας πω ότι βλέπω και την ευαισθησία που υπάρχει σε μια σειρά από πράγματα. Πιστεύω όμως ότι στη συγκεκριμένη περίπτωση της τροπολογίας της αναστολής, κύριε Πρόεδρε, κάνατε λάθος που δεν τη στηρίξατε και θα σας εξηγήσω γιατί απαντώντας και στα ερωτήματά σας.

Πρώτα από όλα, υπάρχει ένα ευρωπαϊκό πλαίσιο ως προς τη λειτουργία του ασύλου και εμείς μέσα σε αυτή τη λογική του πλαισίου κινούμαστε κάνοντας τις παρεμβάσεις οι οποίες πρέπει να γίνουν και για την προστασία των συνόρων μας, αλλά αντιστοίχως και για την αποτροπή με αντικίνητρα στο σκέλος όσων εισέρχονται παράνομα στη χώρα.

Αναφορικώς με το επίπεδο του δικού μου Υπουργείου –διότι αναφέρεστε στη φύλαξη, η φύλαξη των συνόρων απευθύνεται στο Υπουργείο Εθνικής Άμυνας και στο Λιμενικό στο Υπουργείο Ναυτιλίας- είναι απολύτως λογικό στη δική μας ιστοσελίδα, του Υπουργείου μας, να μην αναφέρονται όλα αυτά τα θέματα της αποτροπής γιατί δεν έχουμε αρμοδιότητα.

Αυτό που μπορώ να σας απαντήσω αναφορικά με τα άλλα Υπουργεία είναι ότι βούληση της Κυβέρνησης είναι να φυλάει τα σύνορα της χώρας και φυλάει τα σύνορά της όπως έκανε και το 2020 στον Έβρο, όπως και τώρα με τις φρεγάτες και το Λιμενικό. Και το πρώτο εξάμηνο του 2025 έχουμε 7% λιγότερες ροές από το πρώτο εξάμηνο του 2024, με μεγάλο πρόβλημα όμως την Κρήτη, για την οποία χρειαστήκαμε να πάρουμε ιδιαίτερα μέτρα, καθώς είχαμε αύξηση στο 260%. Άρα επιχειρησιακά το Πολεμικό Ναυτικό και το Λιμενικό προστατεύουν τα σύνορά μας.

Ερχόμαστε τώρα στο κομμάτι του δικού μας Υπουργείου. Το Υπουργείο Μετανάστευσης ουσιαστικά επιλαμβάνεται όταν κάποιος πια περάσει από το Λιμενικό ή το Πολεμικό Ναυτικό και βρεθεί στην ελληνική επικράτεια. Τι γίνεται και ποια είναι η διαδικασία βάσει του ευρωπαϊκού δικαίου; Γίνεται υποβολή ασύλου. Γίνεται η σύλληψη από το Λιμενικό. Αυτός λέει θα υποβάλω άσυλο. Γίνεται αναστολή στην ποινική δίωξη και αφού γίνει αναστολή στην ποινική δίωξη, θα πρέπει να εξεταστεί το άσυλο.

Για το 2025, για το πρώτο εξάμηνο στο οποίο αναφέρεστε, υπεβλήθησαν 27.425 αιτήματα ασύλου. Αυτά βέβαια μπορεί να αφορούν και Δεκέμβριο ή Νοέμβριο γιατί αφορούν και το πρώτο και δεύτερο βαθμό. Μπορεί να εξετάστηκαν άλλα αιτήματα ασύλου το αντίστοιχο διάστημα. Γιατί σε πρώτο βαθμό εξετάζονται εντός είκοσι οκτώ ημερών από τις υπηρεσίες του Υπουργείου και υπήρξαν απορριπτικές αποφάσεις στον πρώτο βαθμό σε 15.041 περιπτώσεις και στο δεύτερο βαθμό σε 4.760 περιπτώσεις, όπως υπάρχουν τα στοιχεία –δεν αφορούν αναγκαστικά τις ίδιες αιτήσεις, μπορεί να αφορούν και προηγούμενες αιτήσεις-, πράγμα που δείχνει ότι η Υπηρεσία Ασύλου λειτουργεί πολύ γρήγορα.

Τι γίνεται όμως, κύριε Πρόεδρε; Για να ακολουθήσουμε αυτή τη διαδικασία, είναι είκοσι οκτώ μέρες στον πρώτο βαθμό και στον δεύτερο βαθμό άλλοι τρεις-τέσσερις μήνες. Τι έκανε η συγκεκριμένη τροπολογία την οποία δεν στηρίξατε; Έδωσε τη δυνατότητα, λόγω των ιδιαίτερων συνθηκών που υπάρχουν –και έχουμε το δικαίωμα να το κάνουμε- να μη δεχόμαστε αιτήσεις ασύλου. Τι σημαίνει αυτό, κύριε Πρόεδρε;

Σημειωτέον από την προηγούμενη Τετάρτη –από την ψήφιση της τροπολογίας- μέχρι σήμερα δεν υπάρχει καμία είσοδος στην Κρήτη. Καμία είσοδος. Αυτό μπορεί να οφείλεται σε πολλούς παράγοντες και στο θέμα του καιρού και στο θέμα της διπλωματίας που κάνουμε αλλά και στο θέμα της τροπολογίας.

Όσοι, λοιπόν, έρχονται τώρα, κύριε Πρόεδρε, χάρη σε αυτήν την τροπολογία μπαίνουν σε καθεστώς κράτησης. Άρα διασφαλίζουμε ότι δεν θα πάνε στα Πατήσια, στον Άγιο Παντελεήμονα και στην Αχαρνών που λέτε. Θα μπουν σε κλειστή δομή, χωρίς δικαίωμα ασύλου και θα βγει πράξη επιστροφής –άμεση διαδικασία- και θα προσπαθήσουμε βέβαια να πετύχουμε τις επιστροφές.

Άρα με αυτήν την τροπολογία, κύριε Πρόεδρε, την οποία δεν στηρίξατε, παρακάμπτουμε μια ολόκληρη διαδικασία που θα είχε τους συγκεκριμένους παρανόμως εισερχόμενους στη χώρα μας σε καθεστώς ελευθερίας γιατί θα είχαν υποβάλει άσυλο –είκοσι πέντε μέρες θα μπορούσαμε να τους κρατήσουμε- και έχουμε τη δυνατότητα να τους έχουμε σε καθεστώς διοικητικής κράτησης –δώδεκα μήνες είναι το καθεστώς διοικητικής κράτησης- και να γίνουν άμεσα οι διαδικασίες επιστροφής.

Παράλληλα στη δευτερολογία θα αναφερθώ –γιατί χθες βγήκε στη διαβούλευση- στο νομοσχέδιο που πραγματικά πιστεύω ότι πρέπει να το δείτε και σίγουρα θεωρώ ότι θα υπάρξουν ρυθμίσεις μέσα σε αυτό το νομοσχέδιο, τις οποίες θα στηρίξετε.

Τέλος, στις επιστροφές που λέτε από άλλες ευρωπαϊκές χώρες, στο πρώτο εξάμηνο του 2025 ήταν 26 άτομα για συγκεκριμένους λόγους –26 άτομα συνολικά γιατί υπάρχει και ένας μύθος ότι γυρίζουν αφειδώς από την Ευρώπη στην Ελλάδα- οι επιστροφές από ευρωπαϊκές χώρες.

Αναφορικά, τέλος και με την ευαλωτότητα που λέτε, από τις 27.000 αιτήσεις που σας είπα, οι 1.323 αφορούσαν ασυνόδευτους ανηλίκους –που είναι ευαλωτότητα- και άλλες 4.816 αιτήσεις ήταν λοιπές ευαλωτότητες. Δεν αφορούν αναγκαστικά 4.816 πρόσωπα. Αφορούν ευαλωτότητα, δηλαδή τα 1.323 που σας είπα των ασυνόδευτων μπορεί να συμπεριλαμβάνονται και στα άλλα. Όμως, αυτοί είναι αριθμοί που έδωσε η Υπηρεσία.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστώ τον κύριο Υπουργό.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είπαμε «παρών», κύριε Υπουργέ, γιατί θέλουμε πιο σκληρά μέτρα. Γι’ αυτό πήραμε αυτή τη θέση και μόνιμα βέβαια να μην μπαίνει κανείς στην πατρίδα μας. Όσο δε για τις ευρωπαϊκές χώρες και το ευρωπαϊκό δίκαιο, ξέρετε πολύ καλά ότι χώρες όπως η Ουγγαρία, η Πολωνία και η Γερμανία έχουν πολύ πιο σκληρά μέτρα από εμάς.

Διαβάζοντας το ενημερωτικό σημείωμα Μαΐου 2025 του Υπουργείου σας βλέπουμε ότι τα τελευταία δώδεκα έτη, από το 2013, υπήρξαν 548.000 –στρογγυλά το λέω- αιτήσεις ασύλου. Μάλιστα από το 2019, που ανέλαβε η Κυβέρνησή σας, οι αιτήσεις ήταν 226.300. Πού βρίσκονται, κύριε Υπουργέ, όλοι αυτοί σήμερα; Μπορείτε να μας πείτε; Πόσοι τελικά παράνομοι μετανάστες βρίσκονται στην Ελλάδα; Προχτές το ρώτησα στον κ. Θεοδωρικάκο, δεν απαντούσε. Ξέρει η Κυβέρνηση; Σε ποιες πόλεις βρίσκονται καταμερισμένοι; Πόσοι σε κάθε πόλη, κωμοπόλεις, χωριά; Ποιος τους παρακολουθεί; Σε πόσους από αυτούς έχει νομιμοποιηθεί η διαμονή με τη γνωστή τροπολογία του κ. Γεωργιάδη;

Σας επισημάναμε πολλές φορές ότι ασκείται η παθητική διαχείριση και όχι η αποτροπή. Αυτό θέλουμε. Το θέμα δεν είναι πώς θα διαχειριστούμε τους παράνομους που περνούν στη χώρα μας. Το θέμα είναι πώς θα μείνουν μακριά από τα σύνορά μας. Ανέφερε ο κύριος Πρωθυπουργός ότι θα στείλει πολεμικά νότια της Κρήτης για να γίνει ανάσχεση. Ρωτάμε: Τι ακριβώς κάνουν τα πολεμικά; Πώς ενεργούν; Γιατί δεν έχουν αποτέλεσμα;

Θα σας πω και κάτι άλλο. Πρόσφατα ήμασταν στα Γιάννενα. Ξέρετε ότι μπαίνουν από τη Βόρεια Ήπειρο λαθρομετανάστες; Το γνωρίζετε αυτό; Και από τον Έβρο συνεχίζονται οι ροές. Και είμαστε και πολύ επιφυλακτικοί για την Κρήτη.

Εδώ να σας θέσω κάποιους προβληματισμούς που είναι εύλογοι για όσους έχουν ταξιδέψει στη θάλασσα. Αυτό το έχω διαβάσει και νομίζω είναι εύλογο. Η απόσταση από το ορμητήριο τους, το Τομπρούκ της Λιβύης, μέχρι την Κρήτη είναι περίπου 320 χιλιόμετρα, όταν η απόσταση Κρήτη-Πειραιάς είναι 270 χιλιόμετρα. Δεν αναρωτηθήκατε πώς είναι δυνατόν ένα φουσκωτό να μπορεί να διανύσει μια τέτοια μεγάλη απόσταση, πώς μπορεί να βρει την κατεύθυνσή του, να έχει τα αναγκαία καύσιμα, τρόφιμα και νερό; Έχετε εξετάσει μήπως κάποιοι διακινητές τους φέρνουν πλησίον των ακτών μας με μεγάλα αλιευτικά σκάφη και στη συνέχεια τους επιβιβάζουν σε φουσκωτά όπου εκπέμπουν σήμα κινδύνου –η γνωστή τακτική- για να τους περισυλλέξουμε;

Σε αυτό το θέμα θα ήθελα την εκτίμησή σας γιατί αν συμβαίνει αυτό, πρέπει να βρούμε αυτά τα σκάφη στην ανοιχτή θάλασσα και να τα σταματήσουμε και αν δεν μπορούμε εμείς, να ζητήσουμε βοήθεια από την Ευρώπη. Μέσω της τεχνολογίας και δορυφορικών συστημάτων εύκολα ανιχνεύονται. Και φυσικά –αυτό είναι ένα μεγάλο θέμα- πρέπει να ξέρουμε ποιο συμφερόντων είναι τα πλοία, μήπως έχουν ναυλωθεί από συγκεκριμένες ΜΚΟ ή από κράτη και εφόσον μπορούμε, να εντοπίζουμε και να συλλαμβάνουμε τους διακινητές.

Το ξέρετε ότι έχουμε υβριδικό πόλεμο –είναι κοινό μυστικό- από την Τουρκία. Αυτές οι ερωτήσεις πρέπει να απαντηθούν, κύριε Πλεύρη, και να μην αναλίσκεσθε στο τι μενού θα υπάρχει στις δομές φιλοξενίας.

Στην όλη υπόθεση ύποπτος είναι και ο ρόλος των ΜΚΟ, οι οποίες χρηματοδοτούνται για να συνοδεύουν τους παράνομους μετανάστες. Ξέρει η Ελληνική Κυβέρνηση ποιες ΜΚΟ δραστηριοποιούνται στο θέμα της μετανάστευσης, τι ρόλο παίζει η καθεμία και από ποιον χρηματοδοτούνται;

Εμείς ως Νίκη για το θέμα των λαθρομεταναστών καταθέσαμε τις προτάσεις μας δημοσίως και θέλω να ρωτήσω και εσάς: Προτίθεσθε να καταργήσετε το διαβόητο πια π.δ.11/2025 για τη δημιουργία δομών φιλοξενίας μέχρι εκατό άτομα σε οικισμούς κάτω των δύο χιλιάδων κατοίκων, ένα μέτρο που μιλάει ευθέως για εποικισμό της πατρίδας; Προτίθεσθε να θέσετε περιορισμούς και έλεγχο στη δράση των ΜΚΟ; Με ποιο τρόπο θα υποστηρίξετε στην Ευρωπαϊκή Ένωση τη θέσπιση ενός συστήματος για την επιστροφή παράνομων μεταναστών στις χώρες προέλευσής τους και όχι στην πρώτη χώρα της Ευρωπαϊκής Ένωσης στην οποία εισήλθαν;

Τελικά πώς εννοούν την αποτελεσματική αλληλεγγύη στην Ευρωπαϊκή Ένωση; Κρατήστε εσείς -εμείς, δηλαδή, οι Έλληνες- τους παράνομους μετανάστες και εμείς θα σας δώσουμε τα αναγκαία για να τους σιτίζεται και να έχετε και κάποιο κέρδος; Η Ελλάδα τελικά είναι αποθήκη ψυχών; Συμφωνήσατε κάτι τέτοιο; Να γίνουμε το πρώτο ισλαμικό εμιράτο της Ευρώπης; Εάν ναι, πρέπει να ενημερώσετε υπεύθυνα τον ελληνικό λαό και αφήστε τους ψευτολεονταρισμούς. Εξάλλου, ξέρουμε πολύ καλά ότι και η Γερμανία, όπως έχει ειπωθεί, ετοιμάζεται να στείλει χιλιάδες από αυτούς πίσω στην πατρίδα μας, εξαιτίας της πρώτης καταγραφής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Ειρήσθω εν παρόδω, σε κάποια κρατίδια της Γερμανίας, Βαυαρία και Θουριγγία, εφαρμόζεται ένα μέτρο μέσω μιας προπληρωμένης κάρτας για τους παράνομους μετανάστες. Πρώτον, ο κάτοχός της δεν μπορεί να κάνει αναλήψεις άνω των 50 ευρώ μηνιαίως. Δεύτερον, ο κάτοχός της δεν μπορεί να μεταβιβάσει χρήματα από αυτή την κάρτα σε τρίτους εντός και εκτός των συνόρων της χώρας. Τρίτον, η κάρτα μπορεί να χρησιμοποιείται μόνο για αγορές, ενώ συζητά το ενδεχόμενο να υπάρξει συγκεκριμένος κατάλογος προϊόντων και υπηρεσιών που μπορούν να πληρώνονται με αυτήν. Τέταρτον, η χρήση της κάρτας έχει γεωγραφικό περιορισμό στο στενό πλαίσιο της περιοχής όπου είναι η μόνιμη κατοικία του κατόχου. Πέμπτον και τελευταίο, η επαναφόρτιση της κάρτας προϋποθέτει φυσική παρουσία του κατόχου σε αρμόδια υπηρεσία που θα την επιβεβαιώσει. Ήδη στη Γερμανία -και τελειώνω, κύριε Πρόεδρε- σε αυτά τα κρατίδια υπάρχει μείωση σε κάποιες πόλεις των αλλοδαπών τρίτων χωρών. Οι Γερμανοί παίρνουν αυστηρά μέτρα.

Και κλείνω με το εξής. Ο λαός μας, κύριε Υπουργέ, αγωνίστηκε πεντακόσια και εξακόσια χρόνια για να εκδιώξει το Ισλάμ από τα ματωμένα μας χώματα με ποταμούς αίματος και εκατόμβες θυσιών και τώρα με πρόταγμα τον ψευτοανθρωπισμό θα επιτρέψουμε τον άτυπο εποικισμό της πατρίδας μας από το Ισλάμ;

Τέλος, τίθεται και το εξής ερώτημα: Γιατί όλοι αυτοί οι μουσουλμανικοί πληθυσμοί -αυτό είναι κάτι που συζητάει ο λαός μας και αν θέλετε, μας το απαντάτε εσείς- επιδιώκουν ισλαμοποίηση με την παρουσία τους στην Ελλάδα και σε όλη την πάλαι ποτέ, τέλος πάντων, χριστιανική ευρωπαϊκή ήπειρο με την επίκληση μιας καλύτερης ζωής και δεν καταφεύγουν στα πάμπλουτα και δισεκατομμυριούχα κράτη των ομοπίστων τους, όπως στη Σαουδική Αραβία, στα Ηνωμένα Αραβικά Εμιράτα, στο Μπαχρέιν, στο Κατάρ και στα άλλα κράτη του Κόλπου και γιατί μπαίνουν σε τόσο μεγάλη διακινδύνευση και κόπο να πλημμυρίζουν τις ακτές μας, ενώ μπορούν να μεταβούν οδικώς στα γειτνιάζοντα με αυτά κράτη του Ισλάμ με τον τεράστιο πλούτο; Διότι προφανώς πρόκειται για σχέδιο.

Αν ξέρατε τι λέει το Κοράνιο, θα με επιβεβαιώνατε. Το Κοράνιο χωρίζει τον κόσμο στο Dar al-Islam, τη χώρα των πιστών και στο Dar al-Harb, τη χώρα των απίστων και πρέπει όλος ο κόσμος να γίνει Dar al-Islam. Είναι κανονική εισβολή, εποικισμός και εξισλαμισμός της ευρωπαϊκής ηπείρου.

Ακυρώνεται, κύριε Υπουργέ, η Επανάσταση του ‘21. Το συνειδητοποιείτε αυτό; Είναι σε υπαρξιακό κίνδυνο. Πιστεύω ότι οι ροές θα συνεχιστούν με τα στρατόπεδα και με τα κόλπα που χρησιμοποιούν για ασυνόδευτα προσφυγόπουλα, γιατί τους δίνετε κίνητρα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, ο Πρωθυπουργός της Ελλάδας Κυριάκος Μητσοτάκης έθεσε όλα τα θέματα της μετανάστευσης και της παράνομης μετανάστευσης στην Ευρώπη από το 2019. Επικαλείστε κράτη, όπως η Γερμανία, που τότε μας εγκαλούσαν και μας έλεγαν ότι αυτά τα οποία κάνουμε…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τώρα!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα έρθω στο τώρα. Ας δούμε, όμως, και το τότε, τι λέγαμε εμείς και τι έκαναν αυτά τα κράτη, γιατί σήμερα έχουμε μια Ευρώπη που μας ακούει πια, μια Ευρώπη στην οποία δικαιώνονται οι θέσεις τις οποίες έθεσε ο Πρωθυπουργός της Ελλάδας από το 2019. Διότι για να γίνει και ο Έβρος το 2020 υπήρχαν φοβερές αντιδράσεις μέσα στην Ευρώπη, ακόμα και στους κόλπους των κεντροδεξιών κομμάτων. Δεν συζητάμε για τα κεντροαριστερά κόμματα που η λογική τους είναι τα ανοιχτά σύνορα. Από την πρώτη στιγμή θέσαμε όλους τους κινδύνους του μεταναστευτικού και υπερασπιστήκαμε και τα σύνορά μας και την κυριαρχία μας και την πατρίδα μας και το έθνος μας, κύριε Πρόεδρε.

Και τώρα επειδή δεν είναι ώρα να μιλάμε θεωρητικά, αλλά πρακτικά, χθες τέθηκε στη διαβούλευση το σχέδιο νόμου του Υπουργείου Μετανάστευσης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Θα το δούμε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Το γεγονός ότι αυτή τη στιγμή πλέον είναι αυτοτελές ποινικό αδίκημα όποιος αρνείται να επιστρέψει, ενώ έχει μπει παράνομα, να έχει ποινή φυλάκισης χωρίς αναστολή, χωρίς πληρωμή και άρα η διαδρομή του θα είναι φυλακή ή επιστροφή, δεν είναι σοβαρό αντικίνητρο; Φυλακή ή επιστοφή!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πώς θα επιστρέψει;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** θα σας το εξηγήσω, κύριε Νατσιέ, γιατί υπάρχουν πολλές δυσκολίες τεχνικά σε όλο αυτό. Όμως, το γεγονός είναι ότι σήμερα αυτός του οποίου το άσυλο απορρίπτεται γνωρίζει στην πραγματικότητα ότι αν ο ίδιος δεν συνεργαστεί, θα είναι πολύ δύσκολο να επιστρέψει, αλλά όταν θα γνωρίζει ότι θα μπει φυλακή έως πέντε χρόνια και η μόνη του δυνατότητα για υφ’ όρον απόλυση θα είναι η συνεργασία να φύγει, δεν είναι ένας σοβαρός αποτρεπτικός παράγοντας;

Το γεγονός ότι θα έχουμε διοικητική κράτηση έως δύο χρόνια για όσους μπαίνουν στην ελληνική επικράτεια και δεν μας δείχνουν τα έγγραφα τους, που το κάνει κατά βάση κόσμος που δεν δικαιούται άσυλο, για να μη φανεί η χώρα από την οποία προέρχεται, δεν είναι ένα σοβαρό αντικίνητρο;

 Διότι, κύριε Πρόεδρε, όσον αφορά αυτό τον προβληματισμό που βάζετε, να μην κυκλοφορούν στις γειτονιές της Αθήνας, όταν θα ξέρει ότι θα είναι για είκοσι τέσσερις μήνες σε διοικητική κράτηση, διασφαλίζουμε τουλάχιστον το έλασσον, ότι αυτοί οι πολίτες της Αθήνας, αλλά και των άλλων περιοχών που πλήττονται, δεν θα έχουν αυτόν τον κόσμο.

Το γεγονός ότι καταργούμε πλήρως κάθε δυνατότητα νομιμοποίησης για οποιονδήποτε έρθει, ότι πλέον όποιος μπει στην ελληνική επικράτεια, θα γνωρίζει ότι δεν υπάρχει καμία διαδικασία να γίνει νόμιμος άπαξ και μπήκε παρανόμως, δεν αποτελεί σοβαρό αντικίνητρο;

Και έρχομαι στο γεγονός ότι θα επανεξετάσουμε όλες τις παροχές που δίνονται και στις οποίες αναφερθήκατε. Από την πρώτη μέρα, κύριε Πρόεδρε –και μπορούν να σας ενημερώσουν οι συνάδελφοι Βουλευτές γι’ αυτό- έθεσα το θέμα του διαχειριστικού ελέγχου όλων των ΜΚΟ με τις οποίες έχει συνεργαστεί το Υπουργείο. Υπάρχουν και ΜΚΟ που δεν άπτονται του δικού μου Υπουργείου ή του δικού μας Υπουργείου ή του Ελληνικού Δημοσίου που μπορεί να χρηματοδοτείται από τρίτους φορείς. Εμείς αναφερόμαστε εκεί που υπάρχει η οποιαδήποτε φύσεως συνεργασία.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το προεδρικό διάταγμα;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  Επιπλέον, σε όλο αυτό το πλαίσιο μπαίνει και το καθεστώς με το νομοσχέδιο της ηλεκτρονικής επιτήρησης. Η ηλεκτρονική επιτήρηση, όπως αντιλαμβάνεστε, είναι ένα εξίσου αποτρεπτικό μέτρο, διότι αυτή τη στιγμή κάποιος που βρίσκεται σε καθεστώς ημιελευθερίας ή ελευθερίας και μπορεί να μην μπορούμε να τον εντοπίσουμε όταν πια θα έχει απορριφθεί το άσυλο του, εάν θα έχει τεθεί στο καθεστώς της ηλεκτρονικής παρακολούθησης, καταλαβαίνετε ότι θα έχουμε έναν πλήρη έλεγχο. Και όλες αυτές οι ενέργειες είναι συμβατές με το ευρωπαϊκό δίκαιο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το προεδρικό διάταγμα;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Άρα, βλέπετε -και θα μελετήσετε το νομοσχέδιο για να τοποθετηθείτε- ότι βούληση της Κυβέρνησης είναι να λειτουργήσει με γνώμονα τα αντικίνητρα, το αυστηρό πλαίσιο και με γνώμονα ότι όταν έρχεσαι παράνομα στη χώρα, η διαδρομή σου θα είναι η επιστροφή.

Όσον αφορά τώρα στο κομμάτι των επιστροφών που λέτε, κύριε Πρόεδρε, θα ήθελα να σας πω ότι οι επιστροφές είναι δύο επιπέδων: υπάρχουν οι οικειοθελείς επιστροφές και οι αναγκαστικές επιστροφές. Οι αναγκαστικές επιστροφές απαιτούν τη συνεργασία με τις τρίτες χώρες. Αυτή τη στιγμή συνεργαζόμαστε με κάποιες χώρες, όπως είναι το Πακιστάν, το Μπανγκλαντές και η Αίγυπτος. Προχθές, για παράδειγμα, έγινε μια επιστροφή σαράντα Πακιστανών στο Πακιστάν παρανόμως εισερχομένων και χρειάστηκε να γίνει μια επιχείρηση διακοσίων ατόμων. Άρα, όσον αφορά τις αναγκαστικές επιστροφές, καταλαβαίνετε ότι στόχος και της δικής μου διακυβέρνησης είναι να πετύχουμε ακόμα περισσότερες συμφωνίες.

Επίσης, κύριε Πρόεδρε, στο νομοσχέδιο που θα δείτε επεκτείνουμε και το χάρτη των ασφαλών χωρών. Τώρα πια εάν είχες τη δυνατότητα να υποβάλλεις αίτηση ασύλου σε χώρα ασφαλή και δεν την υπέβαλες, δεν θα δέχομαι εγώ το καθεστώς εδώ. Άρα, βάζουμε ένα φρένο σε ένα μεγάλο παράγοντα, γιατί η ίδια η Σύμβαση της Γενεύης δεν σου δίνει το δικαίωμα επιλογής πού θα κάνεις αίτηση ασύλου. Αίτηση ασύλου κάνεις φεύγοντας από την εμπόλεμη ζώνη που κινδυνεύεις, όταν βρεθεί στην πρώτη ασφαλή χώρα. Κι εμείς δίνουμε τη δυνατότητα διεύρυνσης των ασφαλών χωρών, άρα και περιορισμού της δυνατότητας να υποβληθεί αίτηση ασύλου από κόσμο που έρχεται από εμπόλεμες ζώνες, αλλά πέρασε από χώρες που είναι ασφαλείς.

Όλα αυτά που σας λέω είναι θέματα τα οποία θα πρέπει να σας βρίσκουν σύμφωνο, αν έχετε την ανησυχία, που θέλω να πιστεύω ότι την έχετε, στο κομμάτι της μετανάστευσης.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Με το προεδρικό διάταγμα τι θα γίνει, κύριε Υπουργέ;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, δεν υπάρχει περίπτωση να γίνει καμία δομή και δεν έγινε. Μάλιστα, ο προκάτοχός μου, ο κ. Βορίδης, σας ανέφερε και τρεις δομές που έκλεισαν. Άρα, δεν είναι σε κανέναν σχεδιασμό του Υπουργείου να υλοποιήσει τέτοιας φύσεως δομές.

Και έρχομαι σε κάτι σημαντικό. Επειδή, κύριε Πρόεδρε, οι αναγκαστικές επιστροφές έχουν αρκετές δυσκολίες για να γίνουν, θα πρέπει να ενισχυθούν οι οικειοθελείς επιστροφές. Ξέρετε πώς ενισχύονται οι οικειοθελείς επιστροφές; Με αυτά που σας είπα πριν. Όταν ο άλλος που έρχεται εδώ παράνομα, ξέρει ότι έχει να χάσει κάτι.

Όταν αυτό που θα χάσει, είναι τα επιδόματα και κυρίως η ελευθερία του, αντιλαμβάνεστε τι θα κάνεις αυτός που πρώτος που θα καταδικαστεί με τρία, τέσσερα χρόνια και θα οδηγηθεί στη φυλακή. Παράλληλα, θα του έχεις και ένα εισιτήριο και θα του λες: «Θέλεις να μπεις φυλακή, χωρίς πληρωμή, χωρίς αναστολή ή να γυρίσεις οικειοθελώς;». Πιστέψτε με, με αυτό το μέτρο θα υπάρξουν πολύ περισσότερες οικειοθελείς αποχωρήσεις.

Με εντολή του Κυριάκου Μητσοτάκη, όλο αυτό το διάστημα δεν πρόκειται να ανεχθούμε η χώρα να είναι ξέφραγο αμπέλι. Θα είμαστε η πρώτη ευρωπαϊκή χώρα, που θα έχουμε το πιο αυστηρό πλαίσιο που υπάρχει με ένα σαφές μήνυμα: Ο δικαιούχος προστασίας να υποβάλει άσυλο να το πάρει. Για όποιον δεν δικαιούται, η διαδρομή θα είναι φυλακή ή επιστροφή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με τη πέμπτη με αριθμό 1213/14-7-2025 επίκαιρη ερώτηση πρώτου κύκλου του Βουλευτή  Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον ΥπουργόΜετανάστευσης και Ασύλου με θέμα: «Η ρατσιστική κυβερνητική τροπολογία για την αναστολή των αιτήσεων ασύλου και τη νομιμοποίηση των pushbacks για όσους προέρχονται από τη Βόρεια Αφρική».

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Πλεύρη, με ενδιαφέρον σας άκουγα τόση ώρα να προσπαθείτε να πείσετε τον κ. Νατσιό στο ξενοφοβικό παραλήρημά του στην επίκαιρη ερώτηση που σας έκανε για την τροπολογία, την οποία καταθέσατε την περασμένη Παρασκευή, διότι δεν καταλαβαίνει ότι εσείς στην πραγματικότητα είστε περισσότερο ακροδεξιοί και θα έπρεπε να υποστηρίξει αυτή την τροπολογία.

 Εν πάση περιπτώσει, θα μιλήσω και εγώ για την τροπολογία, αλλά μέσα από εντελώς διαφορετική σκοπιά, για να μην ακούσω πάλι ανοησίες, όπως αυτές που σας άκουσα να λέτε στον κ. Νατσιό, ότι τα προοδευτικά κόμματα υποστηρίζουν την πολιτική των ανοιχτών συνόρων. Αυτά είναι μια απαράδεκτη και χυδαία προπαγάνδα, την οποία κάνετε, για να ρίξετε στάχτη στα μάτια του κόσμου και να δικαιολογήσετε τη ρατσιστική σας πολιτική.

Αυτή η τροπολογία που πέρασε, έχει ξεσηκώσει θύελλα αντιδράσεων και όχι μόνο από μη κυβερνητικές οργανώσεις. Συγκεκριμένα, εβδομήντα δύο μη κυβερνητικές οργανώσεις υπέγραψαν ένα ψήφισμα, με το οποίο την καταδικάζουν, περιλαμβανομένης και της Διεθνούς Αμνηστίας, των Γιατρών δίχως Σύνορα, της Ελληνικής Οργάνωσης για τα Ανθρώπινα Δικαιώματα κ.λπ. Υπάρχουν, όμως, και διεθνείς οργανισμοί, οι οποίοι δεν είναι ΜΚΟ. Για παράδειγμα, η Ύπατη Αρμοστεία του ΟΗΕ για τους πρόσφυγες την καταδικάζει. Το Συμβούλιο της Ευρώπης, επίσης, την καταδικάζει. Όλοι αυτοί δεν είναι ΜΚΟ, όπως προσπαθήσατε να παρουσιάσετε εδώ, όταν συζητούσαμε την τροπολογία την περασμένη εβδομάδα, που κατά την άποψή σας όλες οι ΜΚΟ είναι διεφθαρμένες, επειδή σας κάνουν κριτική. Διεφθαρμένοι, φοβάμαι, είστε εσείς στην Κυβέρνησή σας.

 Σας άκουσα λίγο πριν που μιλούσατε για το καινούργιο νομοσχέδιο που βγήκε σε διαβούλευση από το Υπουργείο σας. Αυτό είναι το νομοσχέδιο του κ. Βορίδη, του αθώου κ. Βορίδη, ο οποίος παραιτήθηκε, επειδή είναι αθώος για το σκάνδαλο του ΟΠΕΚΕΠΕ, στο οποίο βεβαίως η Κυβέρνησή σας είναι βουτηγμένη μέχρι τα αυτιά.

Εν πάση περιπτώσει, η εν λόγω κατάπτυστη τροπολογία καταδικάζεται από αυτούς τους διεθνείς Οργανισμούς, διότι, πρώτον, νομιμοποιεί τα pushbacks, που είναι παράνομα κατά το διεθνές δίκαιο. Δεύτερον, διότι αναστέλλει τις αιτήσεις ασύλου, με αποτέλεσμα να μην ξέρουμε ποιοι άνθρωποι από αυτούς που έρχονται στην Ελλάδα είναι μετανάστες και ποιοι είναι πρόσφυγες από εστίες πολέμου. Τρίτον, διότι ορίζει την αναστολή του ασύλου και τα pushbacks για τη Βόρεια Αφρική, δηλαδή έχει συγκεκριμένο γεωγραφικό προσδιορισμό, που προορίζει την τροπολογία προς τους Άραβες, τους μουσουλμάνους και τους Αφρικανούς. Είναι εντελώς ρατσιστική αυτή η προσέγγιση.

Θα ήθελα να επισημάνω, επίσης, προς όσους μας ακούν ότι η αύξηση των ροών από τη Βόρεια Αφρική προς την Κρήτη δεν ξεκίνησε τις τελευταίες εβδομάδες. Έχει ξεκινήσει από την αρχή του χρόνου και θα μπορούσατε να την αντιμετωπίσετε με πιο αποτελεσματικά μέτρα διαχείρισης περισσότερων αιτήσεων ασύλου.

Και όμως, η Κυβέρνησή σας κοιμόταν και νόμιζε ότι μπορεί να το διαχειριστεί αυτό μέσα από διαπραγματεύσεις με τον πολέμαρχο τον κ. Χάφταρ. Πήγατε να τον συναντήσετε και σας έδιωξε ως ανεπιθύμητο πρόσωπο, προσβάλλοντας και τη χώρα μας στο πρόσωπό σας, γιατί είστε Υπουργός της Κυβέρνησης της χώρας μας. Και αυτό μας θλίβει.

Θέλω να σας ρωτήσω το εξής: Γιατί δεν κάνατε τίποτα από την αρχή του χρόνου για αυτό το πρόβλημα, με αποτέλεσμα να το παρουσιάζετε τώρα στον λαό ως μια ξαφνική κρίση, ενώ δεν είναι καθόλου ξαφνική;

Επίσης, θέλω να σας ρωτήσω: Τι πήγε στραβά στην επίσκεψή σας στη Βεγγάζη, όταν ο κ. Χάφταρ αρνήθηκε να σας συναντήσει; Γιατί αρνήθηκε. Δεν εξηγήσατε, όμως, ποτέ τι συνέβη.

Τέλος, θέλω να σας ρωτήσω, για ποιον λόγο ο Πρωθυπουργός, ο κ. Μητσοτάκης, αλλά και εσείς στη συζήτηση που είχαμε την περασμένη εβδομάδα μιλάτε για υβριδική απειλή και εισβολή στη χώρα, τη στιγμή που οι ίδιοι αναγνωρίζετε ότι συνομιλείτε με τον κ. Χάφταρ; Συνομιλείτε με αυτούς που εισβάλλουν στη χώρα; Ή μήπως το γεγονός ότι συνομιλείτε με αυτούς σημαίνει ότι δεν έχουμε αυτά τα πράγματα, τα οποία λέτε; Γιατί δεν έχετε ανακινήσει και τα σχετικά άρθρα περί απειλής για την εθνική ασφάλεια, το άρθρο 15 της Ευρωπαϊκής Σύμβασης Δικαιωμάτων του Ανθρώπου.

Κλείνοντας, κύριε Πρόεδρε, θέλω να υπενθυμίσω στο Σώμα ότι ο κ. Πλεύρης, όταν ήταν στέλεχος του ακροδεξιού ΛΑΟΣ, το 2011, είχε πει ότι η φύλαξη των συνόρων δεν μπορεί να υφίσταται, εάν δεν υπάρξουν απώλειες: «Και για να γίνω κατανοητός, εάν δεν υπάρξουν νεκροί. Η φύλαξη των συνόρων έχει νεκρούς».

Αυτή την πολιτική υιοθετείτε τώρα με την Κυβέρνηση της Νέας Δημοκρατίας, κύριε Πλεύρη; Αυτή είναι η πολιτική σας τώρα; Αποσύρετε αυτά τα λόγια, που είχατε πει το 2011 ή τα προσυπογράφετε ακόμη και τώρα που περνάτε αυτές τις επαίσχυντες νομοθετικές ρυθμίσεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ, κύριε Καζαμία.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Καζαμία, αναφερθήκατε στον κ. Νατσιό και σε εμένα και στις θέσεις μας. Βέβαια, εγώ με τον κ. Νατσιό δεν έχω υπογράψει κοινό κείμενο. Εσείς, ως Πλεύση Ελευθερίας, υπογράψατε Προανακριτική Επιτροπή με τον κ. Νατσιό. Άρα, εσείς συνεργαστήκατε με τον κ. Νατσιό.

**ΑΛΕΞΑΝΔΡΟΣ ΚΑΖΑΜΙΑΣ:** Για το άσυλο πείτε μας τώρα.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πάμε παρακάτω τώρα.

Κύριε Καζαμία, εγώ δεν κατάλαβα ποια είναι η θέση σας. Άκουσα την Πρόεδρό σας την προηγούμενη φορά και άκουσα και εσάς. Ενοχληθήκατε ότι είναι ανοησία ότι θέλουμε να έχουμε ανοικτά σύνορα. Μα, εσείς λέτε να μην περιορίσουμε κανέναν να υποβάλει άσυλο. Άρα, ποια είναι η θέση σας; Είναι πάρα πολύ απλή: Τις βάρκες που έρχονται από τη Λιβύη τις σταματάμε ή δεν σταματάμε;

**ΑΛΕΞΑΝΔΡΟΣ ΚΑΖΑΜΙΑΣ:** Ελεγχόμενα σύνορα, είπαμε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Δεν τις σταματάμε. Αυτή είναι η θέση σας, εκτός και εάν σηκωθείτε και πείτε ναι, θέλουμε να τις σταματάμε. Μπαίνουν, λοιπόν, μέσα.

**ΑΛΕΞΑΝΔΡΟΣ ΚΑΖΑΜΙΑΣ:** Ελεγχόμενα σύνορα.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Γιατί, εάν τις σταματάμε, πείτε το. Αριστερό κόμμα να πείτε να σταματάμε τις βάρκες, αποκλείεται γιατί έρχεται κόντρα στο επιχείρημα που λέτε. Εάν σταματήσουμε τις βάρκες, πώς θα ξεχωρίσουμε ποιος έχει ή δεν έχει δικαίωμα ασύλου; Άρα, δεν σταματάμε τις βάρκες. Οι βάρκες έρχονται.

Σας είπα ότι στις μεταναστευτικές ροές είχαμε μείωση 7% στο πρώτο εξάμηνο, αλλά 260% αύξηση από τη Λιβύη, από τη Βόρεια Αφρική. Ήταν απολύτως λογικό να αντιδράσουμε.

Εσείς τι λέτε; Να μπορούσαμε να εξετάζουμε περισσότερες αιτήσεις ασύλου. Να είχαμε προετοιμαστεί, δηλαδή -είμαστε από τις πρώτες χώρες στην εξέταση ασύλου- να μην δεχόμαστε είκοσι επτά χιλιάδες αιτήσεις, που δεχθήκαμε το εξάμηνο, αλλά κάθε ημέρα, επειδή αποφάσισαν να έρχονται στην Κρήτη κατά χίλια άτομα. Να παρακολουθούμε, δηλαδή, να μπαίνουν στην Κρήτη κάθε ημέρα κατά χίλια, χίλια άτομα.

Αυτή, λοιπόν, είναι η θέση της Αριστεράς. Από τη μια λέτε να μην σταματάμε τις βάρκες και από την άλλη, να μπαίνουν να υποβάλουν την αίτηση ασύλου. Συνεπώς, στα τρία εκατομμύρια που περιμένουν στις ακτές της Λιβύης και στα πέντε εκατομμύρια που βρίσκονται στην Αίγυπτο να βγάλουμε και μια ντουντούκα να τους πούμε «Ορίστε, ελάτε εδώ πέρα, η χώρα η οποία σας υποδέχεται για να σας δώσει άσυλο και να πάτε στον παράδεισο της Ευρώπης».

Αυτά, λοιπόν, εμείς δεν πρόκειται να τα κάνουμε. Τι κάναμε; Κάναμε αναστολή ασύλου.

Αναφερθήκατε στα όργανα. Δείξτε μου, σας παρακαλώ, πού καταδικάζει το Συμβούλιο της Ευρώπης. Δείξτε μου αυτό που λέτε. Το Συμβούλιο της Ευρώπης αναφέρεται αποκλειστικά και μόνο στην αρχή της μη επαναπροώθησης και αντιθέτως, αναφέρεται στη φύλαξη των συνόρων.

Η δε Ύπατη Αρμοστεία του ΟΗΕ, στην οποία αναφέρεστε, και αυτή ρητώς αναφέρεται στο δικαίωμα τα κράτη να διαχειρίζονται τα σύνορά τους και να αντιμετωπίζουν την παράτυπη -όπως το λέει η Ύπατη Αρμοστεία- μετανάστευση.

Η δε Σύμβαση της Γενεύης, στο άρθρο 31 παράγραφος 1, αναφέρει ότι το δικαίωμα ασύλου το έχουν αποκλειστικά οι προερχόμενοι απευθείας από χώρα, ένθα η ζωή ή η ελευθερία αυτών ηπειλείτο. Και ρητώς αναφέρεται ότι δεν μπορούν να έχουν δικαίωμα επιλογής για τη χώρα που θα κάνουν.

Εμείς λοιπόν, κύριε Καζαμία, στηριχθήκαμε στο προηγούμενο του Έβρου, που κρίθηκε συνταγματικό, στην απόφαση της Ισπανίας όταν αντιμετώπισε παράνομες ροές από το Μαρόκο, που κρίθηκαν συνταγματικά και από το Ευρωπαϊκό Συμβούλιο Δικαιωμάτων της Ευρώπης, και αντιστοίχως και σε αυτό το οποίο κάνει σήμερα η Πολωνία με τη Λευκορωσία.

Είναι ένα δικαίωμα έκτακτο που υπάρχει και στηρίζεται και στην Ευρωπαϊκή Σύμβαση Δικαιωμάτων του Ανθρώπου και στη Σύμβαση της Ευρωπαϊκής Ένωσης, όταν δέχεσαι μια απειλή.

Μετά έρχεστε στο κομμάτι της απειλής. Ναι, αυτή τη στιγμή η Λιβύη φαίνεται -δεν είπε κανείς ότι προκαλεί η Λιβύη, το περιστατικό δηλαδή Έβρου- ότι στην κατάσταση που είναι αυτή η χώρα, με τη διαίρεση την οποία έχει, δεν μπορεί ή δεν έχει αυτή τη δυνατότητα εκείνη τη χρονική στιγμή που πήραμε την απόφαση να έχει τον πλήρη έλεγχο των συνόρων.

Συνεπώς, εμείς αυτό το οποίο αποφασίσαμε -και ορθώς το αποφασίσαμε και ψηφίστηκε και κάναμε εκτενή συζήτηση, μάλιστα βλέπω τον κ. Κατρίνη από το ΠΑΣΟΚ, ακόμα να ηχεί στα αυτιά μας η θέση ότι αντισυνταγματικό, αλλά ψηφίζω «παρών»- ότι για το χρονικό διάστημα των τριών μηνών δεν θα δεχόμαστε αιτήσεις ασύλου και θα γίνεται διοικητική κράτηση.

Να το ακούσουν εδώ πέρα, να το ακούσουν όπου χρειαστεί και να το ακούσουν οι Έλληνες, ότι με αυτή την Κυβέρνηση όσοι μπαίνουν για το επόμενο τρίμηνο από τις συγκεκριμένες ροές θα κρατούνται διοικητικά και θα βγαίνει πράξη επιστροφής και θα πάμε να εκτελέσουμε την επιστροφή. Και μια εβδομάδα τώρα δεν έχουμε ροές. Δεν έχουμε ροές, και λόγω του καιρού, και λόγω της διπλωματίας που γίνεται, και λόγω της τροπολογίας.

Αλλά επειδή τα κυκλώματα λειτουργούν και προσαρμόζονται, μπορεί να υπάρξουν ροές. Θα ξέρουν αυτοί ότι θα κρατούνται και θα είναι σε καθεστώς κράτησης.

Καταλαβαίνω, κύριε Καζαμία, ότι ενοχλείστε και με το νέο νομοσχέδιο που θα έρθει, γιατί πλέον όποιος θα είναι παράνομος θα φυλακίζεται. Γιατί η χώρα εδώ πέρα δέχεται τους διεθνείς κανόνες σε αυτούς που δικαιούνται άσυλο. Όποιος επιλέγει για οικονομικούς λόγους να έρθει παράνομα, αυτός θα φυλακίζεται και θα του δίδεται μια δυνατότητα να επιστρέψει.

Τέλος, κύριε Καζαμία, επειδή αναφερθήκατε σε εβδομήντα δύο ΜΚΟ, εγώ δεν είπα ποτέ ότι είναι διεφθαρμένες όλες οι ΜΚΟ. Υπάρχουν ΜΚΟ που προσφέρουν έργο, υπάρχουν άλλες ΜΚΟ που πρέπει να ελεγχθούν.

Σε κάθε περίπτωση θα σας πω κάτι όμως: Οι θέσεις των εβδομήντα δύο ΜΚΟ για την τροπολογία μού είναι αδιάφορες. Διότι οι ΜΚΟ δεν βρίσκονται σε αυτήν την Αίθουσα να νομοθετούν. Οι ΜΚΟ δεν είναι εδώ να νομοθετούν.

**ΑΛΕΞΑΝΔΡΟΣ ΚΑΖΑΜΙΑΣ:** Οι διεθνείς οργανισμοί.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  Νομοθετούμε εμείς, με την εντολή του ελληνικού λαού και στο όνομα του ελληνικού λαού και στο όνομα καμιάς ΜΚΟ δεν θα αφήσουμε αφύλακτα σύνορα και δεν θα αφήσουμε τη δυνατότητα να εισέλθει και να μπουκάρει όποιος θέλει παράνομα στην επικράτεια.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πλεύρη, πάλι πετάξετε τη μπάλα στην εξέδρα. Δεν μου απαντήσατε γιατί σας κήρυξε ανεπιθύμητο πρόσωπο ο κ. Χάφταρ όταν επισκεφθήκατε τη Βεγγάζη. Ελπίζω στη δευτερολογία σας να πείτε κάτι γι’ αυτό.

Εγώ σας μίλησα για διεθνείς οργανισμούς και μου είπατε να σας δείξω. Θα σας δείξω, έχω να καταθέσω στα Πρακτικά διάφορα. Ύπατη αρμοστεία: έντονη ανησυχία για την αναστολή των αιτήσεων ασύλου στην Ελλάδα. Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίτροπος ανθρωπίνων δικαιωμάτων του Συμβουλίου της Ευρώπης, στις 10-7, «Η πρόταση θα νομιμοποιήσει την επιστροφή ανθρώπων που αντιμετωπίζουν το ρίσκο βασανιστηρίων και άλλων σοβαρών παραβιάσεων κατά παράβαση των υποχρεώσεων υπό την Ευρωπαϊκή Σύμβαση Ανθρωπίνων Δικαιωμάτων, τη Σύμβαση για τους Πρόσφυγες του 1951, καθώς και άλλα νομικά εργαλεία, όπως είναι η Διεθνής Σύμβαση για τα Πολιτικά Δικαιώματα και ο Χάρτης της Ευρωπαϊκής Ένωσης για τα Θεμελιώδη Δικαιώματα». Στα Πρακτικά και αυτό.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά δεν είναι απόδειξη διεθνών οργανισμών που σας καταδικάζουν; Ο Συνήγορος του Πολίτη. Δεν είναι ΜΚΟ ο Συνήγορος του Πολίτη, αυτόν που προσπαθήσατε να αλλάξετε επειδή σας κάνει κριτική, όπως προσπαθείτε να αλλάζετε τους πάντες που σας κάνουν κριτική. Υπάρχει, λέει, κίνδυνος σοβαρών αποκλίσεων από τις πρόνοιες του διεθνούς και ενωσιακού δικαίου. Στα Πρακτικά κι αυτό.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πολλά άλλα, τα οποία έχω εδώ, αλλά νομίζω ότι καταλαβαίνετε ότι είστε εκτός διεθνούς δικαίου με αυτά που κάνετε και σας έχουν πάρει χαμπάρι όλοι και διασύρετε το όνομα της χώρας και βεβαίως το κάνετε με τη θρασυδειλία που χαρακτηρίζει την Κυβέρνησή σας, ιδίως όταν εκδηλώνετε τον χυδαίο ρατσισμό σας, γιατί δεν ανακινείτε το άρθρο 15, δεν το ενεργοποιείτε, να πείτε ότι υπάρχει απειλή κατά της εθνικής ασφάλειας. Το επικαλείστε στην κατάπτυστη αυτή τροπολογία για να ρίξετε στάχτη στα μάτια του κόσμου στο εσωτερικό. Και βεβαίως ο σκοπός σας ο πολιτικός πίσω από όλα αυτά είναι να παρακάμψετε την οργή του λαού για τα σκάνδαλα στα οποία είστε βουτηγμένοι. Και τώρα το ρίχνετε στον ρατσισμό.

Κύριε Πλεύρη, θα ήθελα να μου πείτε αποσύρετε τη δήλωση που κάνατε για τους νεκρούς στα σύνορα του 2011 ή όχι; Η πολιτική σας όλη ξέρετε τι είναι; Οραματίζεται κλειστές δομές, στρατόπεδα συγκέντρωσης. Αυτό θέλετε να δείτε. Θέλετε να μετατρέψετε την Κρήτη σε Γάζα. Γι’ αυτό αναφερθήκατε στα μειωμένα μενού, αυτό που κάνει ο Νετανιάχου στους Παλαιστίνιους, που δεν τους δίνει φαγητό για να λιμοκτονήσουν της πείνας. Αυτό οραματίζεστε, εσείς προσωπικά!

Γιατί είστε ένας «…» πολιτικός με παρελθόν στην άκρα Δεξιά, που προσπαθείτε τώρα να νομιμοποιηθείτε, προσεγγίζοντας ένα κεντροδεξιό κόμμα και κάνοντας ψευδείς αναφορές, οι οποίες δεν έχουν καμία βάση στο διεθνές δίκαιο, το οποίο παραβιάζετε. Αυτή είναι η πολιτική σας.

Και δυστυχώς, επειδή ο Πρωθυπουργός σάς ανέχεται, επειδή ο Πρωθυπουργός θέλει να απευθύνεται και στο ακροδεξιό ακροατήριο, σας έχει βάλει εκεί και έχει βάλει πριν από εσάς τον «αθώο», που κατηγορείται για το σκάνδαλο του ΟΠΕΚΕΠΕ, τον κ. Βορίδη. Τον είχε πριν από εσάς. Όλος ο κόσμος τα βλέπει. Αυτό που κάνετε είναι ρατσιστικό, είναι κατά του διεθνούς δικαίου και βεβαίως κάνει κακό και στην Κρήτη.

Για την πολιτική των ανοιχτών συνόρων σάς είπα πριν. Σας το ξαναλέω, συνεχίστε τις ανοησίες σας, εκτίθεστε με αυτές.

Εμείς πιστεύουμε σε μία πολιτική ελεγχόμενων συνόρων, στη βάση του διεθνούς δικαίου και των συμβάσεων του διεθνούς δικαίου που έχει ψηφίσει η χώρα μας. Τι δεν καταλαβαίνετε σε αυτό; Τι κάνετε πώς δεν καταλαβαίνετε σε αυτό; Θεωρούμε ότι βάρκες που φτάνουν στην Κρήτη θα πρέπει να ελέγχονται και να βλέπουμε αν υπάρχουν αιτούντες άσυλο.

Όχι στα στρατόπεδα συγκέντρωσης που οραματίζεστε, όχι στις κλειστές δομές που οραματίζεστε και όχι στην παραβίαση, την κατάφωρη παραβίαση του διεθνούς δικαίου για να ικανοποιήσετε τα ρατσιστικά σας ένστικτα.

Και κάτι τελευταίο, κύριε Πλεύρη, η ψευδής επίκληση κινδύνου κατά της ασφάλειας της χώρας έχει γίνει στη Γαλλία. Ξέρετε από ποιον; Από τον Ζαν-Μαρί Λεπεν, τον φασίστα Λεπεν. Είπε ότι απειλείται η χώρα από είκοσι πέντε εκατομμύρια μουσουλμάνους. Και ξέρετε πού κατέληξε; Σε καταδικαστική απόφαση δικαστηρίου το 2010.

Σας τα υπενθυμίζω αυτά, γιατί φοβάμαι ότι σύρεστε προς μία τέτοια κατεύθυνση, κι αυτός είναι ένας επικίνδυνος δρόμος τον οποίο πρέπει να εγκαταλείψετε. Να δείτε τι προβλήματα έχετε με την κυβέρνηση της ανατολικής Λιβύης, με τον κ. Χάφταρ, τον οποίο περιφέρατε εδώ ως ήρωα και τελικά σας εξαπάτησε, σας έπιασε στον ύπνο.

Δείτε τι πρόβλημα έχετε με την εξωτερική σας πολιτική, γιατί διαρκώς αιφνιδιάζεστε. Στη Μονή Σινά στην Αίγυπτο αιφνιδιαστήκατε, με τον Χάφταρ πάτε και δεν σας δέχεται, αιφνιδιαστήκατε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Και με την κυβέρνηση της Τρίπολης πάλι μετά τις αποφάσεις της για τα διαμερίσματα νότια της Κρήτης και τις εξορύξεις εκεί αιφνιδιαστήκατε, και πήγε ο κ. Γεραπετρίτης, πάλι αιφνιδιασμένος, να συμμαζέψει ό,τι μπορεί. Και δεν μπορείτε γιατί έχετε μια προβληματική πολιτική, και εξωτερική πολιτική και πολιτική όσον αφορά το άσυλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε. Νομίζω η έκφραση που χρησιμοποιήσατε, κύριε Καζαμία, ήταν ακραία και παρακαλώ να διαγραφεί από τα Πρακτικά.

**ΑΛΕΞΑΝΔΡΟΣ ΚΑΖΑΜΙΑΣ:** Το παίρνω πίσω.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, συνήθως ο κ. Καζαμίας είναι ευγενής. Ο κ. Καζαμίας, βέβαια, έκανε χαρακτηρισμούς για μένα.

Δεν με ενοχλούν, οφείλω να σας πω, κύριε Καζαμία. Θα ενοχλούμουν, αν ποτέ η Πλεύση Ελευθερίας έλεγε κάτι θετικό για εμένα. Αν έλεγε κάτι θετικό, τότε θα είχα μια ανησυχία ότι δεν κάνω κάτι σωστό.

Παράλληλα, επειδή εδώ είμαστε ένα Κοινοβούλιο, να υπάρχει και μια λογική. Απευθύνεστε και σε έναν άνθρωπο ο οποίος εκλέγεται από τον ελληνικό λαό με το Κόμμα της Νέας Δημοκρατίας.

Κύριε Καζαμία, όσους σταυρούς έχετε πάρει όλοι οι Βουλευτές μαζί στην Πλεύση Ελευθερίας, πλην της Προέδρου σας, που δεν ψηφίζεται, είναι κάτω από τους μισούς που έχω πάρει εγώ στην Α΄ Αθηνών. Όλοι οι Βουλευτές μετρήστε τους σταυρούς που έχετε στην Πλεύση Ελευθερίας. Συνεπώς, να υπάρχει ένας σεβασμός ότι εδώ πέρα βρισκόμαστε με την εντολή του ελληνικού λαού.

Κάνατε μια σειρά από χαρακτηρισμούς στο πρόσωπό μου και μου ζητήσατε -αν είναι δυνατόν!- σε εσάς να έρθω να κάνω δήλωση για τις δηλώσεις μου! Όχι. Αυτά να πάτε στην Πρόεδρό σας, που σας έχει στρατιωτάκια. Δεν μιλάτε εξ ονόματος…

**ΑΛΕΞΑΝΔΡΟΣ ΚΑΖΑΜΙΑΣ:** Θα αποσύρετε αυτά;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μιλάτε εξ ονόματος του 3% που έχετε πάρει. Δεν μιλάτε εξ ονόματος του ελληνικού λαού.

Πάμε, λοιπόν, τώρα σε αυτά τα οποία είπατε. Επιβεβαιώσατε αυτό που είπα και σας ενοχλεί: Ανοιχτά σύνορα. Το λέτε ανοησία. Μα, όταν εσείς λέτε ότι πρέπει να αποδεχόμαστε κάθε βάρκα η οποία υπάρχει, σημαίνει ότι, όταν ξεκινήσουν τέσσερις-πέντε χιλιάδες από τη Λιβύη, η πολιτική της Πλεύσης Ελευθερίας και της Αριστεράς συνολικά είναι αυτοί οι πέντε χιλιάδες να μπουν, να καταγραφούν, να κάνουν αίτηση ασύλου.

**ΑΛΕΞΑΝΔΡΟΣ ΚΑΖΑΜΙΑΣ:** Ψέματα!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Τι ψέματα, κύριε Καζαμία; Εσείς δεν λέτε ότι πρέπει να διαχωρίσουμε τον κόσμο;

Εγώ, λοιπόν, σας λέω ότι ξεκινούν πέντε χιλιάδες κόσμος με βάρκες από τη Λιβύη. Τις σταματάμε ή όχι; Εδώ εγκαλείτε για pushback στην ερώτηση που δεν λέει τίποτα η τροπολογία για pushback.

Άρα, τι λέτε; Δεν τις σταματάμε. Περιμένουμε για να δούμε άμα είναι πρόσφυγες.

Αυτή η πολιτική που ήθελε να ακολουθήσει η Ευρώπη για πολλά χρόνια κατέρρευσε και όλες οι χώρες έρχονται σε αυτά που έλεγε ο Κυριάκος Μητσοτάκης το 2019.

Μεθαύριο, στο Συμβούλιο Υπουργών Μετανάστευσης, η συζήτηση, κύριε Καζαμία, είναι δύο θέματα: Πρώτον, επιστροφές, επιτάχυνση επιστροφών, πράγμα που το ακούει η Αριστερά και ενοχλείται και δεύτερον, κέντρα κράτησης ή φιλοξενίας εκτός της Ευρώπης. Είναι η συζήτηση που αναφέρεται στη Λιβύη. Κατεβήκαμε και μιλήσαμε στη δυτική Λιβύη, να υπάρχουν camps, να μένει ο πληθυσμός εκεί και να χρηματοδοτείται από την Ευρωπαϊκή Ένωση, αλλά να μην εισέρχονται στην Ευρώπη. Και μου κάνει εντύπωση, γιατί απαντήθηκαν και από τον κ. Γεραπετρίτη.

Το θέμα της ανατολικής πλευράς της Λιβύης τέθηκε στο θέμα του Επιτρόπου. Τρεις Υπουργοί ήμασταν εκεί -Μάλτα, Ιταλία, Ελλάδα- και συνοδεύαμε τον Επίτροπο σε θέμα πρωτοκόλλου της Διπλωματικής Επιτροπής της Ευρωπαϊκής Ένωσης το οποίο υπήρξε. Αυτοί έκαναν την επίσκεψη και εμείς συνοδεύαμε. Τέθηκε ένα θέμα τη στιγμή που ο κ. Γεραπετρίτης ήταν δύο μέρες πριν. Σας απαντήσαμε και σε αυτά.

Στην ουσία, όμως, ό,τι και να πείτε, κύριε Καζαμία, εμείς υλοποιούμε μια πολιτική με ειλικρίνεια στον ελληνικό λαό.

Γιατί είναι ακροδεξιό, κύριε Καζαμία, όταν κάποιος έρχεται και του απορρίπτεται το άσυλο, άρα πλέον δεν είναι δικαιούχος…

**ΑΛΕΞΑΝΔΡΟΣ ΚΑΖΑΜΙΑΣ:** Να εξετάζεται το άσυλο, όχι να απορρίπτεται.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Καζαμία, δεν σας διέκοψα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μου είπατε χαρακτηρισμούς υπερπροσβλητικούς και δεν σας διέκοψα μια φορά. Μάθετε να ακούτε. Δεν σας έκοψα μια φορά, ενώ μιλούσατε για το πρόσωπό μου με φοβερά προσβλητικούς χαρακτηρισμούς.

Σας λέω, λοιπόν: Γιατί είναι ακροδεξιό, όταν κάποιος του απορριφθεί το άσυλο, να του πεις «ποινή φυλάκισης ή επιστρέφεις»; Γιατί είναι ακροδεξιό; Δηλαδή, αυτός που μπήκε χωρίς να είναι πρόσφυγας, ο οποίος δεν είχε δικαίωμα να έρθει, ο οποίος εκμεταλλεύεται την προσφυγική ιδιότητα για να υποβάλει άσυλο, του απορρίπτεται το άσυλο και του λες «τώρα πρέπει να γυρίσεις» και σου λέει «δεν γυρνάω» και του λες «ποινικό αδίκημα και πας φυλακή», θα ψηφίσετε τη συγκεκριμένη διάταξη; Δεν θα την ψηφίσετε, γιατί εσείς θέλετε όσοι πιστοί προσέλθετε. Η Ευρώπη είναι ανοιχτή και σας περιμένει.

Δεύτερον, κύριε Καζαμία, για ποιον λόγο είναι φοβερό να γυρίσουμε και να πούμε ότι, όταν δεν έχεις διοικητικά έγγραφα, άρα, προφανώς, έρχεσαι εδώ πέρα να με εξαπατήσεις ότι είσαι από κάπου πρόσφυγας, εγώ θα σε κρατάω διοικητικά ή θα σου έχω ηλεκτρονική επιτήρηση, για να μπορέσω να κάνω την ταυτοποίησή σου.

Κύριε Καζαμία, το θέμα των προσφύγων…

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ο χρόνος!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μιλήσατε έξι λεπτά και τα τρία με βρίζατε!

**ΑΛΕΞΑΝΔΡΟΣ ΚΑΖΑΜΙΑΣ:** Είναι λάθος ο χρόνος!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Και τα τρία με βρίζατε! Έξι λεπτά μιλήσατε και τα τρία με βρίζατε.

**ΠΡΟΕΔΡΕΥΩΝ (Ιωάννης Πλακιωτάκης):** Εγώ έκανα λάθος. Στα τρία λεπτά θα τον διακόψω.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σε τριάντα δευτερόλεπτα.

Κύριε Καζαμία, επειδή αναφέρεστε κιόλας στο θέμα των ευάλωτων -γιατί αυτά που διαβάσατε είναι να μην επιστραφούν εκεί που κινδυνεύουν- διαβάστε τι λέει των Ανθρωπίνων Δικαιωμάτων. Όταν έχουν μπει σε τρίτες χώρες που δεν κινδυνεύουν, γιατί αυτόν που έφυγε από την εμπόλεμη ζώνη και είναι σε χώρα που δεν κινδυνεύει, αυτομάτως δεν τον επιστρέφεις κάπου που κινδυνεύει. Άρα, δεν υπάρχει κανένα πρόβλημα με το διεθνές δίκαιο.

Να σας ρωτήσω κάτι, κύριε Καζαμία. Το γεγονός ότι το 60% με 70% του κόσμου που έρχεται είναι δεκαοκτώ με τριάντα σημαίνει ότι σε αυτές τις χώρες οι δεκαοκτώ με τριάντα κινδυνεύουν; Ότι κάτω του 10% είναι γυναίκες και παιδιά δεν το βλέπετε;

Αναφερθήκατε και σε κάτι το οποίο είναι τελείως ανόητο. Βάλατε ρατσιστικό πλαίσιο, γιατί λέμε από τη Βόρεια Αφρική, το περιορίζουμε πληθυσμιακά. Πάλι έχετε άγνοια. Διότι η Τουρκία, επειδή αυτή τη στιγμή συνεργάζεται, το δίκτυο της Τουρκίας έχει κατέβει από κάτω, γιατί από εκεί βρίσκονται και άτομα που έρχονται από το Πακιστάν, που έρχονται από το Μπαγκλαντές και θα περνούσαν από το Αιγαίο και κατεβαίνουν από την κάτω πλευρά, που είναι από την Αίγυπτο.

Δεν υπάρχει, λοιπόν, κανένα ρατσιστικό κριτήριο. Υπάρχει πραγματικό κριτήριο, αυξημένη ροή. Και την Κρήτη, προφανώς, όπως και όλη την επικράτεια, θα την προστατεύσουμε. Και αυτό που λέμε στους Κρητικούς, ότι εσείς, η Πλεύση Ελευθερίας, ο ΣΥΡΙΖΑ, η Νέα Αριστερά, που θέλετε ανοιχτά σύνορα και να μπουν όλος ο κόσμος, εμείς θα τα προστατεύουμε. Ξέρουμε ότι σας ενοχλεί. Η Ευρώπη πλέον ακούει αυτά που έλεγε ο Κυριάκος Μητσοτάκης και είναι βέβαιο ότι η μεταναστευτική μας πολιτική θα παραμείνει αυστηρότατη και δίκαιη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριοι Υπουργό.

Συνεχίζουμε τώρα με τη συζήτηση της πρώτης με αριθμό 1202/11-7-2025 επίκαιρης ερώτησης πρώτου κύκλου του Βουλευτή Ηλείας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Υποδομών και Μεταφορών, με θέμα: «Σε κενό ευθύνης και αξιοπιστίας η Κυβέρνηση - παραμένει θολό το τοπίο για το έργο ‘‘Πύργος-Καλό Νερό-Τσακώνα’’».

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Είναι σαφές ότι όποιος Κανονισμός και αν ψηφιστεί, όταν δεν τηρούνται στοιχειωδώς αυτά που προβλέπει ο Κανονισμός και δεν περιφρουρείται η διαδικασία και αφήνεται αυτό το πράγμα που είδαμε πριν από λίγο, με ευχέρεια χρόνου να εκφυλίζεται μια συζήτηση με όρους τηλεοπτικής αντιπαράθεσης, για τη δημιουργία εντυπώσεων και μόνο και το κύρος του Κοινοβουλίου θα πέφτει ολοένα και περισσότερο και η διαδικασία για την οποία έχουμε έρθει εδώ πέρα δεν θα υλοποιείται, κατά παράβαση του Κανονισμού.

Κύριε Υπουργέ, παρά τις διαβεβαιώσεις του Πρωθυπουργού του ίδιου τρία χρόνια πριν και παρά τις πολλές εξαγγελίες που έχουν γίνει από στελέχη της Κυβέρνησης, είναι η τρίτη-τέταρτη φορά που κάνουμε αυτή την κουβέντα. Δεν υπάρχει καμία ουσιαστική εξέλιξη, καμία πρόοδος και καμία δημόσια τοποθέτηση σε σχέση με τον οδικό άξονα Πύργος-Καλό Νερό-Τσακώνα, που είναι η ολοκλήρωση της σύμβασης της Ολυμπίας Οδού. Είναι ένα έργο το οποίο και εσείς, αλλά και οι προκάτοχοί σας έχουν χαρακτηρίσει ως έργο προτεραιότητας.

Κάναμε την τελευταία επίκαιρη ερώτηση οκτώ μήνες πριν. Από τότε δεν υπήρξε καμία εξέλιξη και καμία δημόσια τουλάχιστον ανακοίνωση από το Υπουργείο Υποδομών και Μεταφορών για ένα έργο το οποίο ξέρετε ότι είναι στρατηγικής σημασίας για την ανάπτυξη και της νότιας Ηλείας, αλλά και της Μεσσηνίας και είναι ένα έργο το οποίο ζητούν όλοι οι φορείς της περιοχής, για να έχουν την ασφάλεια των κατοίκων.

Στην τελευταία απάντηση είπατε ότι υπάρχουν κάποιες μελέτες που περιμένατε που είναι σε φάση ωρίμανσης, ολοκλήρωσης και έγκρισης, αλλά με σαφήνεια είπατε ότι δεν έχει διασφαλιστεί η χρηματοδότηση. Αυτή είναι η τελευταία επίσημη τοποθέτηση που υπάρχει από την Κυβέρνηση.

Δύο ερωτήματα: Έχετε αυτή τη στιγμή μιλάμε ολοκληρωμένες και παραδομένες μελέτες για το κόστος κατασκευής του έργου; Και δεύτερον, μπορείτε να μας πείτε αν υπάρχει από την Κυβέρνηση σαφές χρονοδιάγραμμα ή έχει βρεθεί πηγή χρηματοδότησης για το έργο;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θέλω να ευχαριστήσω τον κ. Κατρίνη για την ερώτηση, διότι προφανώς, πρόκειται για ένα θέμα για το οποίο δεν μπορεί να υπάρξει μια συζήτηση με όρους τηλεοπτικής αντιπαράθεσης, αλλά, εν πάση περιπτώσει, για εμάς, είναι μια καλή ευκαιρία για να υπομνήσουμε το εξής, ως Κυβέρνηση, ότι παραδίδουμε ένα έργο αυτή τη στιγμή. Σε ακριβώς δύο εβδομάδες από σήμερα, παραδίδουμε το Πάτρα-Πύργος, το οποίο είναι το πρώτο τμήμα αυτού του εκκρεμούς αυτοκινητόδρομου, στον οποίο και εσείς αναφέρεστε.

Πραγματικά, είναι ένα έργο το οποίο, αν το συζητούσαμε πριν από τρία χρόνια, κανένας δεν θα πίστευε ότι σήμερα, θα παραδίδετο.

Είναι ένα έργο, το οποίο είναι εξαιρετικά σημαντικό και όχι μόνο για την ανάπτυξη της Ηλείας. Εδώ θα μου επιτρέψετε να μην το διαχωρίζω σε βόρεια Ηλεία και νότια Ηλεία ή ανατολική Ηλεία ή δυτική Ηλεία. Είναι ένα πολύ σημαντικό έργο για την ανάπτυξη της Ηλείας και προφανώς, αποτελεί τον πρόδρομο για την επέκταση του αρχικού σχεδιασμού.

Επίσης, είναι ένα πάρα πολύ σημαντικό έργο για την οδική ασφάλεια. Η οδική ασφάλεια στο Τμήμα Πάτρα-Πύργος, όπως ξέρετε, ήταν το μεγάλο ζητούμενο και έρχεται αυτό το έργο, ένας αυτοκινητόδρομος με δύο συν δύο λωρίδες κατεύθυνσης ανά κλάδο, να δώσει μια ανάσα στα κυκλοφοριακά δεδομένα της Δυτικής Πελοποννήσου.

Πρέπει να σας πω ότι όντως οι μελέτες εκκρεμούν αυτή τη στιγμή και εκκρεμούν οι μελέτες, διότι υπάρχει ένα πάρα πολύ μεγάλο ερωτηματικό για το ποια θα είναι η διαχείριση της διέλευσης του αυτοκινητόδρομου, για τον οποίο συζητάμε από τη Λίμνη του Καϊάφα. Ξέρετε πολύ καλά ότι το 2010 υπήρξε μια απόφαση του Συμβουλίου της Επικρατείας, η οποία ακύρωσε τις μελέτες που υπήρχαν και υποχρέωσε στη διερεύνηση μιας εναλλακτικής λύσης. Αυτό, λοιπόν, είναι κάτι το οποίο τρέχει παράλληλα με τις υπόλοιπες μελέτες που είναι πολύ σημαντικό να έχουν ολοκληρωθεί, για να υπάρξει τι; Για να υπάρξει μελέτη κόστους-οφέλους που επίσης είναι πάρα πολύ απαραίτητη προϋπόθεση για να μπορέσει κανένας να προχωρήσει στην υλοποίηση του έργου.

 Πρέπει να το έχω ξαναπεί αυτό δημόσια, ότι μιλάμε για δύο εναλλακτικές λύσεις, οι οποίες έχουν μια τρομακτική οικονομική διαφορά. Ο προϋπολογισμός αυτή τη στιγμή του έργου στο Τμήμα Πύργος-Καλό Νερό-Τσακώνα με διέλευση -με οποιονδήποτε τρόπο, δεν συζητάω αυτή τη στιγμή τα χαρακτηριστικά του δρόμου- από τη Λίμνη του Καϊάφα ανέρχεται στα 700 εκατομμύρια ευρώ. Ο προϋπολογισμός μιας εναλλακτικής λύσης με σήραγγες από τους ορεινούς όγκους αγγίζει το 1 δισεκατομμύριο ευρώ. Αυτή είναι η εικόνα, την οποία έχουμε.

Έχουμε εργαλείο για να προχωρήσουμε σε αυτό το έργο; Έχουμε και έχουμε χάρη στην Κυβέρνηση της Νέας Δημοκρατίας, στην Κυβέρνηση του Κυριάκου Μητσοτάκη, ο οποίος το 2021 επανέφερε το έργο στο σύνολό του, στην παραχώρηση της Ολυμπίας Οδού. Έχουμε, λοιπόν, ένα εργαλείο για το οποίο όμως εμείς θα προχωρήσουμε σε ανακοινώσεις, μόνο όταν αυτό που θα πούμε θα είναι ώριμο και θα είναι κάτι, το οποίο θα μπορεί να γίνει ορατό στην πράξη.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κύριο Υπουργό.

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, η ερώτηση ήταν συγκεκριμένη. Είναι πολύ σημαντικό το έργο το Πάτρα-Πύργος που θα εγκαινιαστεί στις 31 Ιουλίου, αλλά δεν ήταν αυτό το περιεχόμενο της ερώτησης.

Η ερώτηση αφορά τον οδικό άξονα Πύργος-Καλό-Νερό-Τσακώνα. Και εδώ φοβάμαι ότι έρχεστε πάλι χωρίς να έχετε συγκεκριμένη στρατηγική ή απόφαση για το αν, με ποιο τρόπο, με ποιο μοντέλο και σε ποιο χρονικό διάστημα θα γίνει αυτό το έργο. Είναι δυνατόν σήμερα, παραμονές Αυγούστου του 2025, να λέμε στον ελληνικό λαό ότι ενώ έχετε δώσει εντολή από τις 22 Αυγούστου του 2022, τρία χρόνια πριν, δεν έχουν παραδοθεί οι μελέτες από τον παραχωρησιούχο; Εδώ έχω τα έγγραφά σας, τα έγγραφα του κ. Χριστόπουλου, που λέει ότι στις 22 Αυγούστου δόθηκε εντολή μάλιστα, να εκπονηθούν μελέτες για το Πύργος-Καλό Νερό-Τσακώνα. Σε δέκα μέρες, κλείνουμε τρία χρόνια και δεν έχει παραδώσει ο παραχωρησιούχος τη μελέτη. Εξάμηνο με εξάμηνο μας πάτε. Έχουμε μελέτες, έχουμε προμελέτες.

Η τελευταία απάντηση του κ. Χριστόπουλου τον Φλεβάρη του 2025 λέει πως υπάρχει προμελέτη εγκεκριμένη από μηχανικό, άρα, τρία χρόνια μετά δεν υπάρχει μελέτη. Αυτός είναι ο τρόπος, με τον οποίο η Κυβέρνηση αντιμετωπίζει αυτό το σημαντικότατο έργο, με αυτή την αδιαφορία. Τρία χρόνια μετά, δεν έχει ζητήσει να πάρει τη μελέτη για να δούμε αυτό που λέτε εσείς, τα νούμερα, τα οποία περιμένουμε να μας τα δώσετε, να τα δημοσιοποιήσετε και σε εμάς, να μας τα κοινοποιήσετε. Μιλάτε για εναλλακτική λύση και μηδενική λύση.

Μιλάτε εδώ και σε όλα τα έγγραφά σας και λέτε ότι αυτό που μένει σε εκκρεμότητα είναι αν θα δημοπρατηθεί ως δημόσιο έργο ή θα ενταχθεί στην παραχώρηση. Αυτό το λέτε στην πρώτη απάντηση στις 10 Ιανουαρίου του 2024. Το ίδιο λέτε και στη δεύτερη και στην τρίτη. Στην τρίτη λέτε ότι δεν ξέρουμε αν θα είναι και μηδενική λύση ή ανατολική χάραξη. Στη μια απάντηση μιλάτε για τη σύνδεση με την Αρχαία Ολυμπία, στις άλλες δεν απαντάτε

Άρα, για το ίδιο έργο σε τρία διαφορετικά έγγραφα που κοινοποιούνται μέσα από τον κοινοβουλευτικό έλεγχο, κύριε Υπουργέ, λέτε τρία διαφορετικά πράγματα: Μηδενική λύση, ανατολική χάραξη, θα δούμε αν θα είναι δημόσιο έργο ή θα μπει στην παραχώρηση. Τώρα μας λέτε θα δούμε το κόστος αν θα είναι 700 εκατομμύρια ή 1 δισεκατομμύριο.

Εδώ λοιπόν, είναι σαφές ότι δεν έχετε την πολιτική βούληση να ολοκληρώσετε αυτόν τον οδικό άξονα. Νομίζετε ότι κερδίζετε χρόνο, όμως ο χρόνος που χάνεται είναι εις βάρος και της ασφάλειας και της ανάπτυξης της Ηλείας και της Μεσσηνίας και ξέρετε πολύ καλά ότι οι θεσμικοί φορείς επανειλημμένα έχουν ζητήσει αυτό το έργο να ολοκληρωθεί. Άρα, θα ήθελα στη δευτερολογία σας να ξεκαθαρίσετε το χρονικό ορίζοντα, στον οποίο θα αποφασίσετε αν θα πάτε σε μηδενική λύση ή σε ανατολική χάραξη, αν μπορείτε να μου πείτε σήμερα αν θα δημοπρατηθεί, όπως λέτε εδώ, ως δημόσιο έργο ή θα ενταχθεί στην παραχώρηση κι αν υπάρχει κάποιος σχεδιασμός για τη σύνδεση του οδικού άξονα με την Αρχαία Ολυμπία. Εξάλλου, μιλάμε για Ολυμπία Οδό.

Παρακαλώ πάρα πολύ να μου δώσετε συγκεκριμένες απαντήσεις για να ενημερώσουμε τους κατοίκους και τους φορείς που ξέρετε πολύ καλά ότι αγωνιούν και αγωνιούν αυθεντικά, για κάτι το οποίο θα έπρεπε ήδη, εδώ και χρόνια, να έχει ολοκληρωθεί.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κ. Κατρίνη.

Τον λόγο έχει ο Υφυπουργός Υποδομών και Μεταφορών, ο κ. Νικόλαος Ταχιάος.

Παρακαλώ, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Χρησιμοποιήσατε μια λέξη, την οποία, εγώ προσωπικά δεν συμπαθώ και το δεν συμπαθώ είναι επιεικής όρος. Μιλάω για τη φράση «πολιτική βούληση». Γιατί δεν την συμπαθώ;

Πρώτον γιατί δεν μπορώ να καταλάβω γιατί κάποιος δεν έχει την πολιτική βούληση; Γιατί να μην έχει δηλαδή την πολιτική βούληση να κάνει έναν ακόμα δρόμο στην Πελοπόννησο; Γιατί να μην έχει την πολιτική βούληση να κλείσει τη σύνδεση του Μορέα με την Ολυμπία Οδό; Δεν έχει λογική αυτό. Όλες οι κυβερνήσεις και οι προηγούμενες και αυτές που και εσείς υπηρετήσαμε, όλες, προφανώς είχαν την πολιτική βούληση να προχωρήσουν και να κάνουν τον δρόμο στο σύνολό του, όπως αρχικά είχε χαραχθεί.

Όμως, η διαφορά -και αυτό είναι που εμένα με κάνει να θεωρώ απεχθή όρο, τον όρο «πολιτική βούληση», τον βολονταρισμό ως κίνητρο- είναι ότι με την πολιτική βούληση δεν κάνεις κανένα έργο. Χρειάζεσαι δύο προϋποθέσεις. Τη μία την είπατε και επιμείνατε εκεί και είναι οι μελέτες. Η δεύτερη προϋπόθεση είναι τα χρήματα. Αν τα βάλουμε και τα δύο μαζί, προφανώς η δεύτερη προϋπόθεση είναι ισχυρότερη της πρώτης, είναι σημαντικότερη της πρώτης.

Έτσι λοιπόν, ας μιλήσουμε με βάση τα στοιχεία που έχουμε με τα πραγματικά περιστατικά. Μιλάμε για ένα έργο, του οποίου το κόστος περίπου σας το περιέγραψα. Αυτό δεν σημαίνει ότι δεν έχουμε μελέτες, σημαίνει ότι έχουμε μελέτες. Όχι στο βαθμό ωρίμανσης που θα επέτρεπαν να πάρει σάρκα και οστά, αλλά μελέτες έχουμε. Έχουμε μελέτες, οι οποίες μας επιτρέπουν να προεκτιμήσουμε το κόστος των εναλλακτικών διαδρομών του δρόμου.

Τι δεν έχουμε; Δεν έχουμε τη σημαντικότερη ίσως μελέτη, αυτή που αποτελεί -αν θέλετε- την γενεσιουργό στιγμή του έργου και είναι η μελέτη περιβαλλοντικών επιπτώσεων. Δεν την έχουμε γιατί είναι ανοιχτό το ζήτημα του Καϊάφα. Διότι για μας είναι σαφές ότι η δεύτερη εναλλακτική λύση είναι μια πάρα πολύ ακριβή λύση, μια δύσκολη λύση, έχει να περάσει ένα δύσκολο ανάγλυφο και είναι πολύ δύσκολα υλοποιήσιμη.

Αυτό λοιπόν, το οποίο λέμε, είναι ότι έχουμε ένα έργο, το έργο της παραχώρησης. Δεν συζητάμε για δημόσιο έργο. Συζητάμε για το έργο της παραχώρησης. Δεν θα ξανακάνουμε το λάθος, το οποίο έγινε το 2013. Έχουμε το 2021. Η υπηρεσία μπορεί να λέει ό,τι θέλει. Μιλάω στο επίπεδο της πολιτικής ηγεσίας. Έχουμε την παραχώρηση. Δεν θα αποστούμε από την παραχώρηση. Αυτή τη στιγμή το συγκεκριμένο έργο με δύο διακριτά τμήματα, το Τμήμα Πύργος-Κόμβος Αλφειού και Κόμβος Αλφειού-Καλό Νερό-Τσακώνα είναι δύο διακριτά Τμήματα. Είναι ένα έργο, το οποίο είναι ενταγμένο στην παραχώρηση.

Θα κάνουμε ανακοινώσεις, όταν θα είμαστε έτοιμοι να κάνουμε ανακοινώσεις και δουλεύουμε για να κάνουμε ανακοινώσεις και γι’ αυτό το έργο.

Καταλαβαίνω την προσδοκία, καταλαβαίνω ότι πραγματικά υπάρχουν άνθρωποι οι οποίοι ζουν για να δουν αυτό το έργο –το έχω ακούσει, όπως ακριβώς σας το περιγράφω στην περιοχή και το ξέρετε ότι το έχω ακούσει-, αλλά θα δώσουμε απαντήσεις, όταν αυτές οι απαντήσεις θα είναι συγκεκριμένες και δεν θα είναι μία έκφραση πολιτικής βούλησης που θα αποσκοπεί σε άγρα ψήφων.

Άλλωστε εμείς έχουμε αποδείξει -και γι’ αυτό επέμεινα στο έργο Πάτρα-Πύργος- ότι αυτά που λέμε έρχεται η ώρα που τα κάνουμε πράξη και τα παραδίδουμε στον ελληνικό λαό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Δεν θα συζητηθούν λόγω κωλύματος των Βουλευτών η δεύτερη επίκαιρη ερώτηση του πρώτου κύκλου με αριθμό 1206/14-7-2025 του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Εσωτερικών με θέμα: «Άμεση αποκατάσταση της γέφυρας στην Τορώνη του Δήμου Σιθωνίας στην Περιφερειακή Ενότητα Χαλκιδικής» και δεύτερον, η πρώτη αναφορά του κύκλου Αναφορών-Ερωτήσεων με αριθμό 4193/26-3-2025 του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών & Μεταφορών με θέμα: «Άλυτο παραμένει το ζήτημα της κατάρτισης του Μητρώου Εμπειροτεχνών Εργοληπτών Δημοσίων Έργων και της διασφάλισης των δικαιωμάτων του κλάδου».

Ολοκληρώνουμε τη σημερινή συζήτηση των επίκαιρων ερωτήσεων με την τρίτη επίκαιρη ερώτηση του πρώτου κύκλου με αριθμό 1196/10-7-2025 της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς τον Υπουργό Εσωτερικών με θέμα: «Να ελέγξει άμεσα ο Δήμος Αίγινας τις παρανομίες του επιχειρηματία που έχει καταλάβει με ομπρέλες και ξαπλώστρες ολόκληρη την παραλία στη θέση «Κλήμα-Κλειδί» της Αίγινας, ενώ μπορεί να χρησιμοποιεί μόνον 298,3 τ.μ. και να του επιβάλει τις κυρώσεις που ορίζει ο νόμος».

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, το πρόβλημα που συζητάμε σήμερα για την παραλία Κλήμα-Κλειδί της Αίγινας είναι ένα σκάνδαλο διαχρονικό, όπου εμπλέκεται και ο Δήμος Αίγινας, φορέας εποπτευόμενος από το Υπουργείο σας, όπως εξάλλου παραδέχτηκε στην απάντησή του ο Υπουργός σας, ο κ. Λιβάνιος στην ερώτησή μας στις 9 Μαΐου του 2025.

Ο Δήμος της Αίγινας εδώ και χρόνια δεν κάνει τους απαιτούμενους από τον νόμο ελέγχους για να εξακριβώσει τις διαχρονικές παρανομίες του επιχειρηματία που ενοικιάζει τον αιγιαλό σε αυτή τη θέση. Φανταστείτε ότι ο εν λόγω επιχειρηματίας στις 6 Ιουνίου του 2025 νοίκιασε στον αιγιαλό στη θέση Κλήμα-Κλειδί, δημόσια έκταση 497,14 τετραγωνικών μέτρων, με σύμβαση της Κτηματικής Υπηρεσίας Πειραιώς, Νήσων και Δυτικής Αττικής του Υπουργείου Εθνικής Οικονομίας και Οικονομικών. Δηλαδή, αυτό που λέει ο νόμος ότι είναι το ανώτατο όριο, είναι 500 τετραγωνικά.

Το μίσθωμα ορίστηκε σε 14.915 ευρώ –ας πούμε 15.000 ευρώ- και από αυτά, όπως λέει ο νόμος, το 60% γυρίζει στον δήμο, δηλαδή ο δήμος εισπράττει 8.949 ευρώ –ας πούμε 9.000 ευρώ. Τώρα, σύμφωνα με τον ν.5092/2024 έχει δικαίωμα να εγκαταστήσει ομπρέλες και ξαπλώστρες για τους πελάτες του στο 60% της έκτασης που νοίκιασε, δηλαδή, σε 298,4 τετραγωνικά –ας πούμε 300 τετραγωνικά, για να μην μπλεκόμαστε. Τι έκανε;

Καταθέτω αυτή τη φωτογραφία η οποία ελήφθη στις 20 Μαΐου. Δεκαπέντε μέρες πριν την υπογραφή της σύμβασης, τα είχε βάλει όλα, είχε γεμίσει τα πάντα, 200 ομπρέλες, 400 ξαπλώστρες, αποκλείοντας τη χρήση δημόσιας περιουσίας σε όσους δεν είναι πελάτες του, παραβιάζοντας έτσι πάρα πολλές διατάξεις, όπως γνωρίζετε καλά του ν.5092/2024, που επιβάλλει τον κοινόχρηστο χαρακτήρα του αιγιαλού και της παραλίας και βάζει αυστηρούς όρους χρήσης.

(Στο σημείο αυτό η Βουλευτής κυρία Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως ξέρετε, κύριε Υφυπουργέ, ο Δήμος Αίγινας είναι ο μηχανισμός ελέγχου υπέρ του Δημοσίου σύμφωνα με τον ν.5092/2024, αλλά και με τη νομοθεσία η οποία ισχύει από το 2001, όπως μας υπενθυμίζει η πρόσφατη έκθεση ελέγχου 20/25 του Ελεγκτικού Συνεδρίου. Για κοιτάξτε, κύριε Υπουργέ, εδώ την έκθεση του ελέγχου του Ελεγκτικού Συνεδρίου και μάλιστα τη σελίδα 19 να σας την καταθέσω αν δεν την έχετε διαβάσει.

Δηλαδή, με απλά λόγια να καταλάβουν όλοι και εσείς, αν δεν τα λέω καλά, κατέλαβε όλο τον αιγιαλό, απέκλεισε τη χρήση της δημόσιας περιουσίας σε όσους δεν είναι πελάτες του, παραβίασε πάρα πολλές διατάξεις του ν.5092/2024 και άλλαξε όλο τον αιγιαλό, όλη την εικόνα του αιγιαλού.

Όπως ξέρετε, επίσης, ο δήμος είναι υποχρεωμένος να διαπιστώσει τις παρανομίες, να επιβάλει κυρώσεις κλπ. και να υποχρεώσει τον επιχειρηματία να περιοριστεί στο 60% της έκτασης που νοικιάζει. Ο δήμος, όχι μόνο δεν το κάνει αυτό αυτεπάγγελτα, όπως υποχρεούται και όπως λέει ο νόμος, αλλά κωφεύει και σε επανειλημμένες καταγγελίες -και φέτος- των κατοίκων της Αίγινας. Θυμίζω ότι οι δημότες πληρώνουν δημοτικά τέλη και οι παραθεριστές πληρώνουν ειδικό φόρο για τον δήμο στα καταλύματα που ενοικιάζουν.

Ο δήμος δεν έκανε τίποτα ούτε όταν επιχειρηματίας έκλεισε παράνομα την έξοδο υπάρχοντος ρέματος -αυτό το γνωρίζετε;- για να διαμορφώσει είσοδος σε πάρκινγκ με αποτέλεσμα μεγάλη καταστροφή στις περσινές πλημμύρες.

Γι’ αυτό σας ρωτώ: Θα παρέμβετε για να γίνει άμεσα, αφού εσείς εποπτεύετε τον δήμο, έλεγχος από τον Δήμο Αίγινας, όπως ορίζει ο νόμος, την έκταση του γιαλού στην θέση Κλήμα-Κλειδί της Αίγινας, για να διαπιστωθούν οι παρανομίες του επιχειρηματία που νοίκιασε την έκταση, να περιορίσει τις ομπρέλες και ξαπλώστρες στα 300 τετραγωνικά -298,3 για την ακρίβεια- που του επιτρέπει ο νόμος και να επιβληθούν από τον δήμο οι νόμιμες κυρώσεις;

Και δεύτερον, θα αναρτήσει άμεσα ο δήμος, όπως υποχρεούται από τον νόμο, πινακίδα σε εμφανές σημείο της παραλίας που να εμφανίζει ακριβώς τα όρια του τμήματος που έχει ενοικιαστεί από τον επιχειρηματία;

Σας ευχαριστώ και για την ανοχή.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Φωτίου.

Θα απαντήσει ο Υφυπουργός Εσωτερικών κ. Βασίλειος Σπανάκης.

Παρακαλώ, κύριε Υπουργέ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, δεν σας κρύβω ότι χαίρομαι όταν έρχομαι στη Βουλή να απαντήσω σε ερωτήσεις που αφορούν τοπικές κοινωνίες και ζητήματα τα οποία έχουν να κάνουν με την πρόσβαση των πολιτών στις παραλίες, με τις νέες διατάξεις που έχει φέρει η κυβέρνηση και την εφαρμογή αυτών των διατάξεων. Και μάλιστα δεν σας κρύβω ότι είμαι πολύ χαρούμενος που θα απαντήσω σε αυτή την ερώτηση και για έναν ακόμα λόγο, γιατί είναι μία από τις αγαπημένες μου παραλίες. Η παραλία αυτή βρίσκεται στα νοτιοανατολικά της Αίγινας, βλέπει προς Ύδρα. Για εμάς τους τους κατοίκους της Αττικής, η Αίγινα πάντα ήταν μία εύκολη πρόσβαση και η παραλία αυτή πραγματικά -και θα συμφωνήσουμε σε αυτό, κυρία Φωτίου- είναι μία από τις πολύ ωραίες παραλίες που διαθέτει η Αίγινα και τα νησιά του Αργοσαρωνικού μας γενικότερα, γιατί και τα άλλα νησιά έχουν υπέροχες παραλίες.

Όμως με μια έκπληξη διάβασα την ερώτησή σας, γιατί απ’ ό,τι γνωρίζω εκλεγόμαστε στην ίδια εκλογική περιφέρεια Β3΄ Νότιου Τομέα. Δεν έχω δει να μου έχετε κάνει κάποια ερώτηση για τον Νότιο Τομέα, αλλά μου κάνετε για την Αίγινα.

Θα σας απαντήσω όμως πολύ ευχαρίστως, γιατί όπως γνωρίζετε ο νόμος για την αξιοποίηση της δημόσιας περιουσίας στις παραθαλάσσιες περιοχές προβλέπει ότι ο έλεγχος για την τήρηση των όρων των συμβάσεων παραχώρησης αιγιαλών και παραλιών γίνεται από τον παραχωρούντα φορέα και την Κτηματική Υπηρεσία. Ελεγκτική διαδικασία και διαπιστωτική αρμοδιότητα έχουν και οι οικείοι δήμοι, όπως το είπατε, οι οποίοι διαβιβάζουν αμελλητί τα πορίσματα και τις εκθέσεις τους στην αρμόδια Κτηματική Υπηρεσία.

Στο πλαίσιο αυτό και με αφορμή και τη δική σας ερώτηση έχω επικοινωνήσει με το Υπουργείο Εθνικής Οικονομίας και Οικονομικών και έλαβα σχετική ενημέρωση, χθες 17 Ιουλίου και σας γνωρίζω ότι η αρμόδια Κτηματική Υπηρεσία έχει καταρτίσει ένα συστηματικό πρόγραμμα ελέγχων. Το πρόγραμμα αυτό φυσικά για ευνόητους λόγους δεν είναι ανακοινώσιμο. Εξάλλου μπορώ να σας βεβαιώσω ότι αξιοποιώντας το «MyCoast» εντοπίζονται οι περιοχές με τη μεγαλύτερη συγκέντρωση καταγγελιών και αξιοποιείται αυτό στον προγραμματισμό των ελέγχων.

Υπενθυμίζω ότι με την ψήφιση του ν.5092 του 2024 δημιουργήθηκε το Μητρώο Συμβάσεων Παραχώρησης Απλής Χρήσης Αιγιαλού και Παραλίας και η ψηφιακή εφαρμογή «MyCoast», μέσω της οποίας οι πολίτες μπορούν να υποβάλλουν άμεσα καταγγελίες για υπέρβαση των παραχωρήσεων ή για αυθαίρετη κατάληψη παραλίας.

Με άλλα λόγια, το πρόγραμμα αυτό «MyCoast» είναι μια πλατφόρμα συλλογής και ανάλυσης δεδομένων σχετικά με τις ακτές, που στοχεύει στην παρακολούθηση της κατάστασης των παράκτιων περιοχών της Ελλάδας. Μέσω της συμμετοχής των πολιτών το πρόγραμμα επιτρέπει την καταγραφή και αναφορά αλλαγών στο τοπίο, τις υποδομές, αλλά και τις περιβαλλοντικές συνθήκες.

Αξίζει να σημειωθεί και το εξής. Τα προηγούμενα χρόνια ανθούσε το φαινόμενο των καταλήψεων αιγιαλών χωρίς να υπάρχει καθόλου σύμβαση παραχώρησης. Από πέρσι όμως και ιδίως φέτος τα φαινόμενα αυτά είναι πολύ περιορισμένα. Έτσι οι έλεγχοι επικεντρώνονται σε υπερβάσεις των εκτάσεων που έχουν ήδη παραχωρηθεί με τις συμβάσεις παραχώρησης. Τέτοια άλλωστε υπέρβαση καταγγέλλεται και στην επίκαιρη ερώτηση που καταθέτετε.

Οι έλεγχοι αυτοί γίνονται και ενισχύονται με τη χρήση τεχνολογίας drones και δορυφορικών λήψεων. Για το λόγο αυτό και αν υπάρχει παράβαση θα διαπιστωθεί -να είστε σίγουρη- και θα επιβληθούν όλες οι σχετικές κυρώσεις. Η Κτηματική Υπηρεσία Πειραιά, Νήσων και Δυτικής Αττικής συνεργάζεται στενά με τον Δήμο Αίγινας, όπως και με τους δήμους που έχει στην αρμοδιότητά της προς την κατεύθυνση αυτή.

Θέλω να σας πω -και τα επόμενα θα τα πω στη δευτερολογία μου- ότι και σε επικοινωνία με τον δήμο έχουν ήδη απαντηθεί σειρά ερωτήσεων και σε επίπεδο δημοτικού συμβουλίου για το θέμα αυτό και όποια καταγγελία έχει κατατεθεί στον «MyCoast». Ο Δήμος Αίγινας έχει κάνει όλες τις απαιτούμενες ενέργειες.

Άρα, κλείνοντας την πρωτολογία μου, θέλω να σας πω ότι είναι άδικο και απαξιωτικό για την Αυτοδιοίκηση, ενώ δεν αξίζει αυτή την απαξίωση η Αυτοδιοίκηση, να έρχεται στο Κοινοβούλιο μία Βουλευτής της Αριστεράς, μία Βουλευτής της Νέας Αριστεράς και πρώην υπουργός κυβερνήσεων της Αριστεράς και να καταγγέλλει τον τρόπο λειτουργίας της Αυτοδιοίκησης, μιας Αυτοδιοίκησης που παλεύει, μιας Αυτοδιοίκησης που είναι όρθια, μιας Αυτοδιοίκησης που ενισχύεται από την Κυβέρνηση Μητσοτάκη και που κάνει πολύ καλά τη δουλειά της.

Άρα, λοιπόν ας αφήσουμε τους υπαινιγμούς για το ρόλο της Αυτοδιοίκησης. Η Αυτοδιοίκηση κάνει καλά τη δουλειά της. Ο Δήμος Αίγινας κάνει καλά τη δουλειά του. Γνωρίζετε πολύ καλά, κυρία Φωτίου, ότι στο δημοτικό συμβούλιο του Δήμου Αίγινας έχουν δοθεί σειρά απαντήσεων προσωπικά από τον Δήμαρχο, τον Γιάννη Ζορμπά και εδώ είμαστε να απαντήσουμε.

Στη δευτερολογία θα πω και ακόμη περισσότερα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υπουργό.

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Υπουργέ, χαίρομαι που ρωτήσατε τον Υπουργό Εθνικής Οικονομίας και Οικονομικών. Δεν μου είπατε στην πρωτολογία σας τι σας απάντησε ο Δήμος. Αφήστε τα περί «MyCoast» κ.λπ.. Φαίνεται ότι αγνοείτε την έκθεση…

Σας την δείχνει τώρα η συνεργάτης σας. Δεν ξέρω τι γίνεται, αλλά ακούστε με λίγο εμένα. Κύριε Υπουργέ, έλεος.

Αγνοείτε την έκθεση του Ελεγκτικού Συνεδρίου, η οποία βγήκε και η οποία λέει ερωτώντας: «Είναι αποτελεσματικοί οι μηχανισμοί επίβλεψης παραχώρησης απλής χρήσης αιγιαλού και παραλίας»; Και απαντάει ότι δεν είναι και ότι δεν λειτουργούν καλά οι δήμοι.

Κανείς δεν έθιξε το θεσμό της Τοπικής Αυτοδιοίκησης. Όλα αυτά που είπατε τα αντιπαρέρχομαι. Γιατί το αν έχω σταθεί εγώ στους δήμους, αν έχω κάνει πράγματα για τους δήμους και για την Τοπική Αυτοδιοίκηση, το αποδεικνύει όλη μου η ιστορία. Εγώ έκανα τα Κέντρα Κοινότητας. Δεν θέλω να ξαναμιλήσω για το τι έχω κάνει για τους δήμους και για τι έχω παλέψει για τους δήμους. Αφήστε τα αυτά, είναι μικροπολιτική.

Απαντήστε μου τώρα εδώ στο συγκεκριμένο που έχουμε πρόβλημα. Τη σελίδα 19 της έκθεσης του Ελεγκτικού Συνεδρίου τη διαβάσατε; Σας το ξανάπα. Να μου απαντήσετε. Εκεί λέει: «Οι δήμοι δεν περιλαμβάνονται πλέον στους φορείς διαχείρισης, όμως έχουν ελεγκτική αρμοδιότητα ως προς την τήρηση των νόμιμων προϋποθέσεων της απλής χρήσης τους και την ελεγκτική τους αρμοδιότητα ασκούν είτε μεμονωμένα είτε συμμετέχοντας, αλλά και είναι υποχρεωμένοι να προγραμματίζουν ελέγχους αυτοτελώς, ενημερώνοντας βεβαίως τις Κτηματικές Υπηρεσίες…» κ.λπ.. Αυτοτελώς! Και επιπλέον «έχουν ειδικές υποχρεώσεις για την προστασία των λουομένων και των ευάλωτων. Σημειωτέον ότι οι υποχρεώσεις αυτές δεν θεσπίζονται με τον ν.5092 του 2024, καθώς παρόμοιες υποχρεώσεις προβλέπονταν από το προϊσχύον καθεστώς, δηλαδή τον ν.2971 του 2001».

Και πάμε παρακάτω, γιατί εδώ δεν είναι τόσο απλά τα πράγματα, κύριε Υπουργέ. Και εδώ σας είπα ότι υπάρχει διαχρονικό σκάνδαλο. Γιατί στην ερώτηση στις 9 Μαΐου που έχω καταθέσει και στα τρία συναρμόδια Υπουργεία -και μην ανησυχείτε θα φέρω τον Υπουργό Οικονομικών να τον ρωτήσω πολύ συγκεκριμένα πράγματα, δεν πρόκειται να το ξεχάσω, μην ανησυχείτε- όχι μόνο υπάρχουν προβλήματα και σκάνδαλα ως προς τον ενοικιαζόμενο αιγιαλό, αλλά και ως προς την έκταση της παραλίας όπου βρίσκεται το κυρίως κτίριο της επιχείρησης, η οποία φέρεται να εκμισθώνεται στον επιχειρηματία από την Ιερά Μονή Χρυσολεόντισσας της Αίγινας. Και μη μου βγάλετε και κανένα λόγο ότι είμαι κατά της θρησκείας και της Μονής.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν το λέτε όμως στην ερώτηση.

**ΘΕΑΝΩ ΦΩΤΙΟΥ:** Όμως, με βασιλικό διάταγμα του 1952 που πάντα βρίσκεται σε ισχύ, αυτή η γη έχει παραχωρηθεί στο δημόσιο και η περιοχή Κλήμα δεν εμφανίζεται στο ΦΕΚ, στους πίνακες με τα αγροτεμάχια που παρέμειναν στη Μονή.

Σας είπα ότι για τα υπόλοιπα θα φέρω και τον Υπουργό Οικονομικών αμέσως τώρα και θα μου απαντήσει και στα υπόλοιπα. Ας περιοριστούμε λοιπόν στις ευθύνες του Δήμου Αίγινας, αφού εσείς είσαστε ο αρμόδιος για να ελέγξετε το Δήμο Αίγινας σε αυτή την περίπτωση. Γι’ αυτό έφερα εσάς. Δεν είχα ανάγκη ούτε το «MyCoast» ούτε τίποτα από όλα αυτά, γιατί αυτά δεν γίνονται όπως λέει εδώ η έκθεση του Ελεγκτικού Συνεδρίου.

Σας είπα το εξής. Εγκατέστησε ο Δήμος πινακίδα, όπως ορίζει ο νόμος, σε εμφανές σημείο της παραλίας με τα όρια της παραχωρημένης έκτασης; Όχι βέβαια! Ρωτήσατε αυτό το πολύ απλό; Όχι βέβαια. Επιτρέπει έτσι να βάζεις στην παραλία απ’ άκρο εις άκρον διακόσιες ομπρέλες. Σας έδειξα και το κατέθεσα. Ζητήσατε να σας δώσουν τη φωτογραφία;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τα ξέρω.

**ΘΕΑΝΩ ΦΩΤΙΟΥ:** Α, το ξέρετε γιατί σας αρέσει η παραλία και χαίρομαι.

Δεν μου λέτε ένα πράγμα, διότι εδώ θα τρελαθούμε. Διακόσιες ομπρέλες και τετρακόσιες ξαπλώστρες σε 300 τετραγωνικά; Το έχετε ξαναδεί αυτό; Εγώ μηχανικός είμαι και γελάω με αυτά τα πράγματα όταν τα ακούω και τα βλέπω και βέβαια εξοργίζομαι, εκτός που γελάω.

Παραβιάζεται –σας ρωτάω καθαρά- ναι ή όχι το άρθρο 6 του περιβόητου νόμου που διαβάσατε, του ν.5092/2024; Γιατί περάσατε το νόμο και κατά τα γνωστά δεν κάνατε τίποτα, ώστε να δώσετε τον τεχνικό εξοπλισμό στους δήμους, στην Κτηματική Υπηρεσία, όπως λέει η έκθεση εδώ. Δεν κάνατε τίποτα για όλα αυτά. Και τώρα παραβιάζεται το άρθρο 6 περί υποχρεωτικού κοινόχρηστου χαρακτήρα του αιγιαλού, το άρθρο 8 παράγραφος γ΄ που απαγορεύει την ανάπτυξη των ομπρελών, ξαπλωστρών και λοιπών κινητών στοιχείων πέραν του 60% της παραχωρημένης έκτασης κλπ.

Πέστε μου στα 300 τετραγωνικά, εσείς που είστε ο αρμόδιος Υπουργός, πόσες ομπρέλες χωράνε. Πέστε μου. Μετρήστε τις ομπρέλες που σας έχω καταθέσει από τη φωτογραφία και πέστε μου αν είναι εντάξει. Κι εγώ θα πω «μάλιστα, έχει απόλυτο δίκιο το Υπουργείο».

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΘΕΑΝΩ ΦΩΤΙΟΥ:** Γι’ αυτό επανέρχομαι στις ίδιες ερωτήσεις που δεν απαντήσατε, αν θα παρέμβετε. Τώρα θα απαντήσετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, για να τα λέμε τα πράγματα όπως είναι –διότι στην ερώτησή σας αποκρύψατε την πραγματική κατάσταση της συγκεκριμένης παραλίας- δεν είδα πουθενά να γράφετε στην ερώτησή σας –βλέπω εδώ ότι γράφετε, γράφετε, γράφετε- ότι η συγκεκριμένη επιχείρηση έχει μισθώσει έκταση από την Ιερά Μονή Χρυσολεόντισσας και όλα αυτά…

**ΘΕΑΝΩ ΦΩΤΙΟΥ:** Δεν είπα αυτό!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μισό λεπτό, να τα βάλουμε κάτω.

**ΘΕΑΝΩ ΦΩΤΙΟΥ:** Μην λέτε ό,τι θέλετε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Φωτίου. Σας άκουσε ο Υπουργός.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Γιατί τι μου λέει εμένα ο Δήμος Αίγινας; Μου λέει, λοιπόν: Αναφορικά με το ζήτημα του ιδιοκτησιακού καθεστώτος της συνολικής έκτασης του ακινήτου που φέρεται να ανήκει στη μονή Χρυσολεόντισσας και που αμφισβητείται από τη Βουλευτή της Νέας Αριστεράς στην ερώτησή της, ο Δήμος Αίγινας δεν δύναται να έχει άποψη περί του αληθινού ιδιοκτήτη της εν θέματι ιδιοκτησίας.

Επιπλέον, ο Δήμος Αίγινας δεν νομιμοποιείται ενεργητικώς να διεκδικήσει τμήμα ή το σύνολο της έκτασης, καθώς α) στην περίπτωση που η έκταση ανήκει σε ιδιώτες, θα πρέπει να διεκδικηθεί δικαστικώς ή εξωδίκως αποκλειστικώς από αυτούς και β) στην περίπτωση που ο μοναδικός αληθινός κύριος της έκτασης είναι το Ελληνικό Δημόσιο, τότε το τελευταίο διά του εκπροσώπου του θα πρέπει να εγείρει τις σχετικές αξιώσεις του.

Μέχρι στιγμής –λέει ο Δήμος Αίγινας- ο νόμιμος εκπρόσωπος του Ελληνικού Δημοσίου, δηλαδή η Κτηματική Υπηρεσία, δηλώνει ότι ιδιοκτησία του είναι μόνο το τμήμα του αιγιαλού. Αυτό λέει η Κτηματική Υπηρεσία. Το τμήμα παραλίας έχει εξαιρεθεί από την ιδιοκτησία του Δημοσίου, διότι για το τμήμα αυτό δεν έχει συντελεστεί απαλλοτρίωση ήτοι η έκταση παραμένει ιδιωτική. Εντεύθεν ο Δήμος Αίγινας δεν μπορεί να επέμβει σε ιδιωτική έκταση.

Αυτά μου λέει Δήμος Αίγινας, αλλά έρχεστε εσείς τώρα με μία ερώτηση όταν στο Κοινοβούλιο, στην Αίθουσα αυτή, η Κυβέρνησή μας ψήφιζε τον ν. 5092/2024, η κ. Πέρκα, αν δεν κάνω λάθος, η εκπρόσωπος της παράταξης σας, ήρθε και καταψήφιζε όλες τις διατάξεις εκείνου του μηχανισμού που φέρνει έλεγχο.

**ΘΕΑΝΩ ΦΩΤΙΟΥ:** Να που είχαμε δίκιο!

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Φωτίου, παρακαλώ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ακούστε τώρα.

Απαντώ, λοιπόν, ότι για όσες καταγγελίες μέχρι τώρα που μιλάμε, μέχρι σήμερα, έχουν γίνει και αφορούν τον Δήμο Αίγινας, ο Δήμος Αίγινας έχει κάνει όλες τις απαιτούμενες ενέργειες και στο παρελθόν έχει κάνει μέχρι και μηνυτήρια αναφορά, έχει πάει και στον εισαγγελέα, αν υπάρχουν και ποινικά αδικήματα.

Άρα είναι άδικο αυτή τη στιγμή για την τοπική αυτοδιοίκηση και στη συγκεκριμένη περίπτωση για τον Δήμο Αίγινας να έρχεστε τώρα και να κατηγορείτε με νέα εμμονή μία δημοτική αρχή. Γιατί εδώ διαπιστώνω στην ερώτησή σας μια εμμονή και τουλάχιστον η υπεύθυνη πολιτική στάση από την πλευρά της Νέας Αριστεράς θα ήταν να είχε ψηφίσει το ν. 5092, που βάζουμε μία τάξη αυτή τη στιγμή στις παραλίες και που στην πράξη έχουν μειωθεί όποιες αυθαιρεσίες υπήρχαν. Και αυτό δεν το λέω εγώ. Το λένε οι αριθμοί, το λένε οι εκτάσεις σε κάθε παραλία μας. Άρα ας αφήσουμε τους εντυπωσιασμούς.

Και κλείνω λέγοντας σας πάλι, κυρία Φωτίου, ότι δεν είδα με την ίδια θέρμη, με την ίδια ζεστασιά να έρχεστε να κάνετε επίκαιρες ερωτήσεις και για την εκλογική σας περιφέρεια. Όμως, εδώ είμαστε να τις απαντήσουμε όλες.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):**  Με τη συναίνεση του Σώματος και ώρα 10.55΄ λύεται η συνεδρίαση για τη Δευτέρα 21 Ιουλίου και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**